Tan Miz Du 2021\nBezañ emaoc'h war ar bajenn : Nevezentioù\n17 a viz Here - 28 a viz Du\nDodenn : An dour o sodiñ e bro Montroulez\nReolennoù ha lakaat e anv war : www.klt.bzh\nAozañ : K.L.T.\nCanterbury Tales gant Strollad Madarjeu\nTeatr e brezhoneg hag e saozneg\nSul 17 a viz Here da 4e g.k.\n5, 8, 11 ou 15 € da vont e-barzh\nMirout e blas : 02 98 15 22 77 / contact@tpmx.fr\nE C'hoariva Bro Montroulez\nAozañ : C'hoariva Bro Montroulez\nMeurzh 19 a viz Here, meurzh 2 & 16 a viz Du eus 5e g.k. betek 6e30\nE sal ar patronaj e Taole\nTitouroù : 02 98 67 17 42 / 02 98 67 14 40\nKaozeadenn vrezhoneg gant Jean Roualec-Quéré\nMerc'her 20 a viz Here da 8e30 noz\nDesavet eo bet Jean Roualec-Quéré war ar maez en Sant-Yann-ar-Biz. Diwar intrudu e dud en deus desket brezhoneg e Diwan hag an dra-se betek al lise. Entre daou ved e vevas neuze : brezhoneg ar skol deus un tu hag hini ar maezioù en tu all. E dud-kozh, Leoniz anezho, oa entreupreunerien deuet da labourat en Bro Dreger evit peizanted ar vro. Kustumet e oa neuze ar paotrig da vont ganto, da heuliañ anezho a-dreuz ar parkoù, da welet ha da glevet labourerien-douar dreist-holl pa oa poent an eost.\nAr c’han a zo a-bouez bras evitañ ivez. Da zaouzek vloaz eo e krogas da zeskiñ kanañ asambles gant e vreur en Plistin ‘pad kentelioù Eugénie Parcheminer. Tro en deus bet ivez da zeskiñ kanaouennoù gant Marsel Guilloux, Sylvain Le Roux peotramant en ur selaou añreujistramañtoù. Un nebeut kanaouennoù en deus rastellet ivez en ur vont da welet ar re gozh.\nEntre 2016 ha 2018 en deus peurglokaet e studioù war ar brezhoneg hag an istor en ur ober un enklask diwar-benn peizanted kanton Taole. Kemeret en deus harp war buhez e familh evit kas al labour-se da benn. Ar memor, anvet Hamon Saliou et les siens (1873-1977), en deus rastellet eilvet priz Marcel Lachiver 2019 (Skol Veur Caen).\nDibaoe 2019 en deus adlañset un enklask bet leusket a-gostez hag a zo e bal dezhañ dastum geriaoueg, kredennoù ha buhez al labourerien-douar en brezhoneg en ur gemer harp war ur c’houlennaoueg vras. Un digarez eo evitañ da wellaat e doare da gaozeal ha da dreuskas ar pezh a vez desket gantañ pa ouzer ez eo bremañ kelenner brezhoneg hag istor-geografiezh e skolaj Tanguy Prigent (St-Martin-war-ar Maez).\nEvit mann ebet da vont e-barzh\nE ostaleri An Tempo e Montroulez\nBaleadenn lutined Halloween\nEvit bugale ambrouget, adalek 5 bloaz\nMeurzh 26 a viz Here da 2e15 g.k.\nPriz : 8 €\nMirout e blas en a-raok 02 98 99 66 58 / arree-randos.com\nE skol gozh Boneur\nAozañ : ADDES\nLid-digeriñ Tan Miz Du\nGwener 29 a viz Here da 6e\nWar leurenn ti-kêr Montroulez\nSonadeg gant Bagad Morlaix\nAozañ : K.L.T. & ti-kêr Montroulez\nSul 31 a viz Here da 4e g;k.\nE iliz Sant-Per e Plouganoù\n5 pe 10 € da vont e-barzh, digoust evit ar re dindan 18 vloaz\nAozañ : Association des amis de l’orgue de Plougasnou\nBaleadenn dindan al loar - An Ankou\nTud deuet ha yaouank adalek 12 vloaz\nSul 31 a viz Here da 6e40 d'abardaez\nPriz : 15 €\nMirout e blas 02 98 99 66 58 / arree-randos.com\nKlakenniñ, emgav etre brezhonegerien ha tud o teskiñ\nYaou 4 a viz Du da 6e d'abardaez\nE ostaleri an Ty Coz e Montroulez\nAozañ : K.L.T. & An Ty Coz\nBaleadenn lutined Hallowenn\nGwener 5 a viz Du da 2e15 g.k.\nEvit bugale ambrouget, adalek 7 vloaz\nSadorn 6 a viz Du da 2e15 g.k.\nPrizf : 8 €\nStaj kan-ha-diskan gant Annie Ebrel & Yannick Dabo\nSadorn 6 a viz Du eus 9e30 betek 12e30 & eus 2e betek 5e g.k.\nPriz : 40 €\nE ti Skol Vreizh e Montroulez\nAozañ : K.LT.\nTeatr brezhoneg gant Strollad Kallag & Strollad Gwerliskin\nPiv, penaos ha petra ?\nSul 7 a viz Du da 3e g.k.\n5 pe 7 € da vont e-barzh\nE sal ar gouelioù e Pleiber-Krist\nAozañ : Div yezh Pleiber\nAbadenn muzik Bro Iwerzhon\nSul 7 a viz Du adalek 6e30 d'abardaez\nAozañ : An Ty Coz\nNoz eus Soazig Daniellou\nFilm e brezhoneg, is-titlet e galleg. Tre dirak ar realizatourez\nLun 8 a viz Du da 8e30 noz\n5 € da vont e-barzh\nE sinema An Douron e Plistin\nAozañ : Dañs Treger & sinema An Douron\nManer Laou, teul-film e brezhoneg eus Maï Lincoln, is-titlet e galleg.\nTre dirak ar realizatourez\nMerc'her 10 a viz Du da 8e45 noz\n5,5 pe 7,5 € da vont e-barzh\nE sinema l’Étoile e Karanteg\nAbadenn Héritages gant Camille Le Jeune & Baleer bro (Trio Thomas-Faure-Davay), daou vuzisian hag ur c'haner,\nheklev gwerzioù ha sonioù dastumet gant Luzel er c'hantved diwezhañ.\nGwener 12 a viz Du da 8e30 noz\n9 pe 12 € da vont e-barzh\nE sal an Dour Meur e Plistin\nAozañ : Dañs Treger\nAbadenn kontadennoù skeudennaouet gant Fabrice Mondejar\nContes de Bretagne / Breizh eo ma bro\nSadorn 13 a viz Du da 6e d'abardaez\n3, 4 pe 5 € da vont e-barzh\nE Ti an holl e Plistin\nStaj brezhoneg kaset da benn gant Mark Kerrain\nevit brezhonegerien damzesket ha desket\nMark Kerrain, zo bet ganet e Runan (Bro-Dreger) e 1952. Kelenn a ra brezhoneg er skol-noz e Roazhon adalek 1969 : da gentañ e voe gant Skol an Emsav e-pad un 20 vloaz bennak, ha goude gant Sav-Heol, adalek 1991 betek 2011. Unan eus paotred skipailh Yod-Kerc'h eo bet, evel un toullad studierien er bloavezhioù 1970. Bet eo e-touez saverien Unvaniezh ar Gelennerien Brezhoneg e 1980 gant Tudual Kalvez ha Jean-Claude Morvan ha Beatris Jouin. Kelenner brezhoneg eo bet e Skol-veur Breizh-Uhel goude bezañ bet pell amzer o vont a lise da lise. Skrivet en deus meur a bennad e-barzh Al Liamm ha Bremañ, troet danevelloù ha romantoù, savet un nebeud kontadennoù hag un toulladig kanaouennoù, darn anezho evit ar vugale, hag aozet danvez-kelenn.\nSadorn 13 a viz Du eus 9e30 betek 12e30 & eus 2e betek 5e g.k.\nPriz : 20 €\nClarisse Lavanant a gan Breizh\nE koun Glenmor 25 bloaz goude e varv\nDek vloaz goude albom kentañ he zrilogiezh gouestlet da C’H/Glenmor e kendalc’h Klaris Lavanant – a orin eus Montroulez – da lidañ Breizh. Glenmor, ur vammenn dihesk a awen eviti hag ur bern oberourien, sonaozourien ha kanerien eus Breizh.\nLodenn gentañ : Madelyn Ann\nSul 14 a viz Du da 4e g.k.\nE sal ar Roudour e Sant-Martin-war-ar-Maez\n7, 13 ou 17 € da vont e-barzh\nSaloñs al levrioù\nAl lennegezh e Breizh\nSul 14 a viz Du eus 10e betekt 6e d'abardaez\nDevezh Dañs Treger gant Kenleur\nSul 14 a viz Du adalek 9e30\n* 10e-12e30 : staj dañs Treger\n* 2e g.k. : konkour dañs Treger & fest-deiz (leurenn digor)\nE sal ar gouelioù e Plistin\nKaozeadenn vrezhoneg gant Anna Duval Guennoc\nGanet eo bet Anna Duval Guennoc e Roazhon ha desavet etre Plougerne ha Karaez. Tost d'an natur eo Anna Duval Guennoc ha kement-se abred kenañ en he buhez. Pourmen ha selaou al lapoused, kutuilh hag implij ar plant gouez, pesketa pa vez lanv... Tresañ a blij da Anna, setu e kuita Diwan e fin ar skolaj evit tremen ur vachelouriezh Arts Appliqués e Brest. Mont a ra d'ober pemp bloaz studi e Pariz gant ar soñj bezañ kelennerez war an arzoù ha distrein a ra da Vreizh evit bezañ tresourez skiantel evit mirva louzawouriezh Brest, Breizh Bev (SEPNB), CNRS Rosko, hag all... Gant bed ar brezhoneg e vez ivez Anna o labourat : tier-embann (TES, Al lanv...) met ivez evel komedianez (strollad Mat ar jeu, strollad la Obra...) ha bed ar c'hleweled (heuliad Louzaoueg Anna war mouchig Dall, advoueziañ evit Dizale...). Kanerez eo ivez Anna (kanaouennoù Breizh hengounel pe kan klasel). Plijout a ra dezhi furchal ha deskiñ, setu-hi krog da studial en-dro e skol sonerezh e Brest.\nMerc'her 17 a viz Du da 8e30 noz\nBaleadenn e brezhoneg evit ober anaoudegezh gant traoñienn an Douron, lusket gant Herve Lautrou\nBizitañ dismantroù Castel Dinan ha maki Sant-Laorañs\nGwener 19 a viz Du da 2e g.k.\nE Plouigno. Ret lakaat e anv : 02 98 67 71 92\nBaleadenn kontet dindan al loar\nTud deuet ha yaouank adalek 10 vloaz\nSadorn 20 a viz Du da 7e45 noz\nPriz : 13 €\nGilles Servat a-bouez-kerden\nUr sell war-dreñv a ra Gilles Servat war e ganaouennoù o deus graet berzh bras hag e kempenn e re nevez.\nSadorn 20 a viz Du da 8e30 noz\n10vet foar al levrioù evit ar re yaouank\nDodenn : Conte sur moi / Kont warnon\nSadorn 20 & sul 21 a viz Du eus 10e betek 12e30 & eus & 1e30 betek 6e d'abardaez\nSul 21 da 4e g.k., abadenn margodennoù gant Awenn Plougoulm. Evit an holl – 3/4e\nAozañ : La Baie des Livres\nBaleadenn al leinoù\nEvit tud deuet ha yaouank adalek 10 vloaz\nSul 21 a viz Du da 1e45 g.k.\nStaj dañs Bro C'Hlazig lusket gant Isabelle Quintin\nSul 21 a viz Du eus 10e30 betek 4e30 g.k.\nPrizf : 6 €\nLakaat e anv : secretariat.landivisiau@gmail.com\nE sal Kervanous e Landivizio\nAozañ : Kelc'h Keltiek Dañserien Lann Tivizio\nOber anaoudegezh gant toponimiezh Breizh gant Loïk Chapel\nPrezegenn evit nevezidi\nMerc'her 24 a viz Du da 6e d'abardaez\nE sal ar gouelioù e Kommanna\nAozañ : K.L.T. & Pays d’art et d’histoire\nSonadeg Brieg Guerveno\nDa-geñver troiad an Transmusicales ha gant Eighty ha Bye Bye Panke ivez.\nYaou 25 a viz Du adakel 9e noz\nEr SEW e Montroulez\nAozañ : ar SEW\nFoar levrioù Skol Vreizh\nTre dirak kalzig a skrivagnerien\nSadorn 27 a viz Du eus 10e betek 5e g.k.\nAozañ : Skol Vreizh\nMarc’had Nedeleg / gant 30 diskouezer\nSul 28 a viz Du eus 9e betek 6e d'abardaez\nDiouzh ho c'hoant da vont e-barzh\nE sal sokiosevenaduel Plouyand e Montroulez\nAozañ : Kuzul Skoazell Diwan Montroulez\nEmbannet gant ar gevredigezh K.L.T.


Diwar-benn bloavezh 1926 an deiziadur gregorian eo ar bajenn-mañ.\n10 a viz Gwenholon: degemeret eo Alamagn e Kevredigezh ar Broadoù (KAB).\nGwalarn gant Roparz Hemon er penn anezhi a zeu da vezañ distag eus Breiz Atao ; embannet e vo bep miz betek 1944.\n12 Mae : kondaonet eo Ferdinando Sacco ha Bartolomeo Vanzetti d'ar marv\nGwelet ivez :Rummad:Ganedigezhioù 1926\nGwelet ivez:Rummad:Marvioù 1926\nDiwar-benn bloavezh 1923 an deiziadur gregorian eo ar bajenn-mañ.\nDiwar-benn bloavezh 1924 an deiziadur gregorian eo ar bajenn-mañ.\nDiwar-benn bloavezh 1925 an deiziadur gregorian eo ar bajenn-mañ.\nDiwar-benn bloavezh 1927 an deiziadur gregorian eo ar bajenn-mañ.\nDiwar-benn bloavezh 1928 an deiziadur gregorian eo ar bajenn-mañ.\nDiwar-benn bloavezh 1929 an deiziadur gregorian eo ar bajenn-mañ.\nArondisamant Ploermael a zo un arondisamant kozh e departamant Mor-Bihan, krouet d'ar 17 a viz C'hwevrer 1800 ha dilamet d'an 10 a viz Gwengolo 1926. Lakaet e voe e gantonioù en arondisamantoù Gwened ha Pondi.\nBo Carpelan (25 a viz Here 1926 e Helsinki - 11 a viz C'hwevrer 2011) a zo ur skrivagner hag ur barzh finlandat a skriv e svedeg. E 1946 e voe embannet e zastumad barzhonegoù kentañ. E 1960 e tapas kaout un doktorelezh war ar brederouriezh. Barzhonegoù, romantoù ha danevelloù a vez skrivet gantañ. Ar skrivagner nemetañ en deus bet Priz Finland div wech eo. E varzhoneg "Start e oa ar goañv" a zo bet savet sonerezh diwarnañ gant ar sonaozer Aulis Sallinen.\nC'hakasia (Хакасия e c'hakaseg, Хакасия ivez e rusianeg), ent-ofisiel Republik C'hakasia (Хакас Республиказы e c'hakaseg, Респу́блика Хака́сия e rusianeg), a zo ur Republik eus Kevread Rusia. Ağban eo ar gêr-benn, lec'hiet e su Sibiria. Er bloaz 2010 e oa 532 403 a dud o vevañ er vro, 82% anezho a ra Rusianed, ha 12% hepken a oa C'hakased (50% e oant e 1926).\nDoc Penfro (Pembroke Doc e saozneg) zo ur gêr eus Kembre, e kreisteiz Sir Benfro. Emañ e-kichen Penfro, e goueled aber ar stêr Cleddau, a-dal da gêr Neyland. An trede kêr vrasañ e Sir Benfro eo Doc Penfro, gant 9 753 a annezidi e 2011.\nSavet e voe ar gêr e 1814 pa voe kroget gant Morlu ar Rouantelezh da sevel liestri eno. Moret e voe an daou lestr kentañ, Valorous hag Ariadne, e miz C’hwevrer 1816. Dre ma oa ezhomm da zifenn ar chanter lestrsaverezh e teuas Doc Penfro da vezañ ur gêr leun a soudarded, gant kazarnioù savet e 1844. Moret e voe al lestr diwezhañ e 1922, ha serret e voe ar chanter da vat e 1926.\nE 1931 e voe savet un aerborzh gant Aerlu ar Rouantelezh. E-pad an Eil Brezel-bed e voe un tan-gwall bras eno, d’an 19 a viz Eost 1940, pa voe bombezet beolioù tireoul gant nijerezed alaman.\nAet eo an arme kuit bremañ hag uhelik eo feur an dilabour er vro. Oberiant eo ar porzh atav avat : gant ar gompagnunezh Irish Ferries ez eus listri-treizh da vont bemdez da Ros Láir en Iwerzhon.\nElesbed II (Elizabeth Alexandra Mary ent-ofisiel) eo rouanez Rouantelezh-Unanet Breizh-Veur ha Hanternoz Iwerzhon abaoe 1952. Abaoe an 9 a viz Gwengolo 2015 eo deuet da vezañ ar rieg saoz an hirañ e ren, en tu-hont eta da hini he mamm-ioù, ar rouanez Victoria, a oa chomet 63 bloaz, 7 miz ha 2 zeiz war an tron.\nKassel (a-raok 1926 e veze skrivet Cassel) zo ur gêr eus Alamagn, e stad Hessen, annezet gant 200 000 den. An trede kêr vrasañ eo e Hessen. Emañ war ribl ar stêr Fulda.\nKreizenn armerzhel ha sevenadurel hanternoz Hessen eo. Bep pemp bloaz e vez aozet e Kassel un diskouezadeg arz a vremañ anvet "documenta".\nMercedes-Benz a zo un embregerezh alaman a sav kirri, traktourien ha kamionoù, bet krouet e 1926. Ur rann eus Daimler AG eo. E Stuttgart emañ sez an embregerezh.\nTro Bro-C'hall war varc'h-houarn 1926\nTro C'hall war varc'h-houarn 1926 a zo bet gounezet gant ar Belgiad Lucien Buysse.\nKregiñ a ra an XXvet kantved d'ar 1añ Genver 1901 hag echuiñ a ra d'an 31 Kerzu 2000.


Pajenn:Catechis, 1817.djvu/65 - Wikimammenn\nsænt o deus resuscitet cals a dud. Ar Scritur a goms alies eus a resurrection ar c’horfo, hac ar ræson e goulen : rac an ine peini a so immortel ha groet evit ar c’horf, a c’houlen bezàn unisset gantàn. An den a so composet a gorf hac a ine : na oufe bezàn parfætamant evurus a nez hac an eil hac eguile. Oll e resuscitomp er memes corf hon deus voar an douar. Lennet ar levr eus an den santel Job : Hon c’horfo o devo bet lod eus a œuvro hon ine ; bezàn o devo ive lod eus e joa pe e valeur.\nAn Tado santel goude ar Scritur, a lavar penaus corfo ar re evurus a vezo sclær ha brillant, agil evel ar speret, subtil en hevelep fæçon ne allo netra o c’hareti, evel corf J. C. peini a antreas, door ha prenest serret, e lec’h ma voa an Ebestel ; anfin corfo ar re evurus a vezo incapabl da soufr nep sort poan. Ar Scritur sacr ne lavar netra voar gorfo ar re daonet. Apparanç so e vezint spouronus ha terribl dre ar merq a reprobation imprimet voar ho zall, evel ma vezo glorius re an dud evurus dre an impression eus ar c’hraç. An oll a resuscito : un articl eo eus hon fe, darn evit ar gloar, darn-all evit ar poanio eternel. Un articl-all eo eus hon fe, penaus an oll a vezo barnet un deiz gant cals a solemnite. En deiz terrubl-se a goler Doue, an eaul, al loar a gollo ho sclærigen ; ar steret a changeo a blaç, ar bed en antier a vezo distrujet, an douar, ar firmamant a vezo devet dre an tân, an dud a velo J. C. carguet a c’hloar hac a vajeste, o tisquen voar ar houabren gant an Ebestel, an Elez hac an ineo evurus. E groas a barisso en triomph. J. C. a vezo azeet voar e drôn evit barn ar re veo hac ar re varo, da la-\nAdtapet diwar « https://br.wikisource.org/w/index.php?title=Pajenn:Catechis,_1817.djvu/65&oldid=118189 »\nKemmoù diwezhañ degaset d'ar bajenn-mañ d'an 7 Eos 2018, da 09:56.


Buhez ar Sent/1912/Visant Ferrier - Wikimammenn\nBuhez ar Sent/1912/Visant Ferrier\n◄ Isidor, eskob Sevill Visant Ferrier Selestin ►\nPempvet devez a viz Ebrel\nSant Visant Ferrier\nEus a Urz sant Dominik (1357-1419)\nVisant, gloar an Iliz, prezeger bras ar varn divezan ha kaeran sklerijen a welas ar Vretoned o paran ’us d’eze, a c’hanas en Valanz, er Spagn, d’an 23 a viz genver 1357.\nGwilherm Ferrier, e dad, ha Konstansa Miquel, e vamm, a oa troet war ar beden ha war an aluzen.\nHen, a vihanik, a vode endro d’ezan bugale e oad hag o tesrevel ar brezegerien en deveze klevet, e komze d’eze eus an Otrou Doue hag eus ar Werc’hez. Da seitek vla, gant bennoz e dad hag e vamm, e wiskas saë sant Dominik. Da fin e studiou en Barselon hag en Lerida, e teuas gantan kurunen lore an doktored.\nI. Sant Visant o prezek dre ar bed\nEur wech beleget, en em lakas da hadan dre ar bed komzou Doue. Ar Spagn, ar Frans, an Itali, an Alamagn, Bro-Zôz, an Iverzon a glevas anezan. Epad tost da zaou-ugent vla, e prezegas bemde, goude bezan bet o kovez e-unan ha goude bezan kanet an oferen-bred. E brezegen a bade war-dro ter heur. Ne gomze nemet espagnoleg, ha koulskoude, pep-hini a gomprene anezan, evel m’en dije komzet en yez ar vro ma tremene drezi ; kement hini a veze ouz e selaou, n’eus forz pegen pell e vije dioutan, e gleve kenkouls hag ar re a vije an tostan. Miraklou-all a deue c’hoaz da harpan e gomzou, hag a rê d’an holl pleal gantan.\nOuz e heul, a gêr da gêr, hag a rouantelez da rouantelez, e veze bepred eur mil den, da nebeutan, da rei an dorn d’ezan, tud a bep renk hag a beb oad : penitanted, eun daou pe dri c’hant, a ’n em skourjeze dirak an holl, a rê katekiz, a zave manatiou, ilizou, hospitaliou, ponchou ; beleien hag a govesae an dud ; kanerien ha sonerien hag a gaerae an ofisou ; notered d’ober aktou a emgleo etre enebourien. E brezegennou a renke bezan grêt war ar mêz, an ilizou o vezan re vihan diouz an dud a zirede, a bep tu, da selaou e gomzou.\nII. Sant Visant en Breiz\n(8 a viz c’houevrer 1418 - 5 a viz ebrel 1419)\nEr bla 1417, Visant a brezege dre ar Frans. Yan V, duk Breiz, a skrivas tri lizer d’ezan d’e bedi da zont da brezek en e zukach ; ar c’hentan, skrivet en miz genver, a oe roët d’ar prezeger bras en Puy ar Velay ; an eil, skrivet en miz du, a ’n em gavas gantan en Bourj ; an trede, skrivet en fin ar bla, a ’n em gavas gantan en Tour.\nGoude bezan prezeget en Angers, epad miz genver 1418, ar zant a ’n em gavas en Naoned, da veurz al lard, a oa d’an 8 a viz c’houevrer er blavez-ze. Dek devez hag eun dra beanak e chômas eno ; prezek a reas, gwech en bered Sant-Nikolas, gwech war blasen iliz-veur Sant-Per.\nAc’hane ec’h eas da Wened, elec’h m’en em gavas d’ar 5 a viz meurz, d’ar zadorn arôk pevare sul ar c’hoareiz. An duk Yan V, an dukez Janned Frans, hag a oa er mare-ze o chom en Gwened, Gwenediz, gant o eskob, Amaury de la Motte, a yeas d’arben hent d’ezan eun hanter-leo diouz kêr hag e teuas d’o heul pignet war e azenez. Elec’h ober e zisken en kastel ar Vouden, kempennet evitan gant an duk, ec’h eas da lojan da di Robin er Scarb. An de war-lerc’h en em lakas d’ober e labour, war leur-gêr, elec’h ma oa savet eur chapel goat. Eno e kanas an oferen, ha goude e prezegas dirak eur mor a dud, duk ha dukez Breiz an tostan d’ezan ; evelse e reas bemde, epad ar pevar devez warn-ugent a dremenas en Gwened.\nDa Veurz-Fask, 29 a viz meurz 1418, Visant a yeas da Dheix hag a valeas warzu Redon. D’an 20, 21, 22 a viz ebrel, ha d’an 2, 3 ha 4 a viz mae 1418, her c’havomp en Roazon. Ac’hane ec’h eas betek Kaen, pedet gant Herri V, roue Bro-Zôz, da vont da brezek en Normandi. Ober a reas buhan e dro, rak, en mezeven, her c’havomp en Dol, en Sant-Malo hag en Dinan.\nAc’hane e teu, hed-a-hed ar mor, warzu Lok-Maze penn-ar-bed ; prezek a ra en Jugon, Lambal, Monkontour, Sant-Brieg, Kintin, Kastelaudren, Gwengamp, ar Roc’h-Derrien, Landreger, Lanhuon, Montroulez, Kastel-Pol ha Lesneven.\nGoude-ze ec’h ouzer e prezegas en Rostren hag en Keraës ; en Kemper, en Pont-’n-Abad, en Konk-Kerne, en Kemperle, en Hennbont, en Gemene, en Pontivi, er Chez, en Dreinded-Porhoët, en Joselin hag en Ploërmel.\nEus Ploërmel e valeas warzu an Naoned. E dud o welet e tec’he e nerz digantan, a grogas aon enne na varvje a-bell bro hag a alias anezan da zizrei d’ar Spagn. Ar zant a bignas d’abarde war e azenez, a valeas epad an noz gant e zervijerien ; mes da c’houlou-de en em gavas el lec’h an evoa kuitaet gante. O welet kement-se, e lavaras d’e dud ne bellaje ket ken diouz Breiz. Dizrei a reas da Wened ; eno e krogas eun derzien vras ennan ; dukez Breiz, epad e glenved, a reas war e dro gant kement a breder ha ma vije bet ar c’hlanvour roue Frans, he zad, pe duk Breiz, he fried.\nTremen a reas d’ar merc’her, 5 a viz ebrel 1419, en e eil bla ha tri-ugent. Pa roas kleier Gwened e varo da anaout d’ar bobl, Breiz a-bez a zougas e ganvou.\nSebeliet e oe en iliz-veur, d’ar zadorn war-lerc’h.\nIII. Sant Visant laket etouez ar Zent\nPrest goude maro an abostol bras, an duk Yan V a bedas ar pab Martin V da rei urz da zastum testeniou e zantelez. An duk Fransez I a reas ive peden e dad ; an duk Per II a oe selaouet erfin gant Nikolas V, a hanvas, dre lizer skrivet an 18 a viz here 1451, tri gardinal d’ober eun enklask war « vue ha miraklou » an ôtrou Visant. En Breiz hepken, e oe dastumet testeniou ouspen tri-c’hant den. D’an 29 a vezeven 1455, de ouel Per ha Pol, ar pab Kalixt III a embannas e zantelez d’ar bed holl. D’ar 5 a viz ebrel 1456, e oe grêt en Gwened ar gouel kentan en enor da zant Visant. Evit herzel ouz an dispignou a oe gantan, pep tiegez breizad a roas laouen pemp diner.\nNe oa ket bet gwelet biskoaz, ha n’eus ket bet gwelet abaoue, netra ken kaer en hon bro. Arc’heskob Avignon, ar c’hardinal Alan a Goativi , eur Breizad ginidik eus Bro-Leon, a deuas d’ober ar gouel, en hano ar pab. Pempzek eskob, eiz eus Breiz ha seiz a-ziavêz bro, a oa endro d’ezan. Goude bezan kanet an oferen, e reas tro kêr en prosesion. Duk ha dukez Breiz a deue d’e heul gant holl brinsed hag ôtrone vras an dukach, hag ouspen kant hanter-kant mil den.\nLevr ar Vue\n« Bue an den a zo eul levr, ken alïes a loden ennan hag a vla, ken alïes a bennad hag a viz. El levr-ze zo pajennou gwenn ha pajennou du : ar pajennou gwenn eo an deveziou, ar pajennou du eo an nozveziou. Du pe wenn, ar bajen gentan eo an hini eo merket warnezi ginivelez pep-hini ac’hanomp. Al levr en e bez a zo brasoc’h eget ar Skritur-Zakr ha n’eo ket souez, kemend-all a vlaveziou, a viziou, a zunveziou, a zeveziou, a heuriou a zo en hon bue. Ar bluen a skriv al levr-ze pen-da-ben eo bolonte libr an den . »\nDa ze ar varn, pep-hini ac’hanomp a vezo digoret e levr, ha barnet e vezo dioutan : netra ne chomo nag er pajennou gwennan, nag er pajennou duan, hep bezan gwelet mat gant daoulagad lemm an Otrou Doue ; rak-se ’ta :\nTôlomp evez, ha de ha noz,\nMa fell d’imp mont d’ar barados !\n↑ Ganet en Plouneventer.\n↑ Pennadig tennet eus sermoniou sant Visant.\nAdtapet diwar « https://br.wikisource.org/w/index.php?title=Buhez_ar_Sent/1912/Visant_Ferrier&oldid=36517 »\nKemmoù diwezhañ degaset d'ar bajenn-mañ d'an 19 Mez 2012, da 05:27.


lezennoù - Wikeriadur\nSavet diwar an anv-kadarn lezenn hag an dibenn-ger -où.\nFurm lies an anv-kadarn lezenn.\nPa zeuas lezennoù Combes kozh da lakaat disparti etre an Iliz hag ar Stad, e voe reuz e Breizh kerkent ha ma voe anv d'ober iñvantor en ilizoù. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 246.)\nHervez lezennoù ar vro, ar roue kozh, pa ne veze ket a baotred, a veze ret dezhañ ober tri goulenn ouzh e zanvez mab-kaer [...]. — (Ivon Krog, Eur Zac'had Marvailhou, Buhez Breiz, Kemper, 1924, p. 10.)\ngalleg : lois (fr)\nAdtapet diwar « https://br.wiktionary.org/w/index.php?title=lezennoù&oldid=249860 »\nKemmoù diwezhañ degaset d'ar bajenn-mañ d'an 7 Kzu 2017, da 11:09.


Kichez - Wikipedia\nKichez zo tartez sall gwarniset gant un aozad dienn ha vioù baset a vez lakaet alies gantañ un dra all pe meur a hini : legumaj, kig, pesked, keuz, etc. Dont a reont eus Kreizeuropa an amzerioù modern, met koshoc'h ha ledanoc'h e vefe o orinoù, eus Europa a-bezh hag ar Grennamzer.\nUr gichenn glasel\nUr gichenn pe ur gichezenn a vez graet eus an dartezenn-se. Peogwir e vez kavet mat ar c'hichez gand kalz tud, ha peogwir int aes a-walc'h d'ober, da zougen, da dommañ ha da zebriñ e vezont kavet er bed a-bezh bremañ, gant a bep seurt aozennoù.\n1 Gerdarzh hag orin ar c'hichez, betek bremañ\n2 Perzhioù ar c'hichez\n3 Kichez a bep seurt\nGerdarzh hag orin ar c'hichez, betek bremañAozañ\nAr ger a zeu eus an alamaneg küche hag a dalv "tartez, gwastilli", marteze dre ar yiddish. Ar ger quiche zo testeniet e loreneg e 1605, e galleg e 1805 hag e saozneg e 1925.\nKozh-tre eo ar c'hichez e gwirionez peogwir e veze fardet tartez sall er Grennamzer : testeniet eo da skouer ober gant dienn ha vioù er pastezerezh abaoe an XIIIvet kantved en Italia hag ar XIVvet kantved e Bro-Saoz. En Kreizeuropa a-bezh, er broioù alamanek dreist-holl, e kaver kichez a bep seurt adalek an amzerioù modern : meneg zo eus kichez servijet war daol Charlez III, dug Loren, e 1586, hag ivez e kontoù ospital Sant-Juluan Nancy e miz Meurzh 1605 ; ar speckkuchen e Hessen (gwastell gant kig-sall ha toaz segal, a-wechoù gant pour pe ognon), testeniet e 1653 e Weimar ; hitzblotz e Bavaria gant dienn ha toaz-bara segal, etc. Menegomp ivez specktorte e Saarbrücken gant kig sec'h a zo rekipeoù eus 1731 ha 1799 ; er memes familh emañ die Lothringer specktorte da lavaret eo kichez giz Loren hollvrudet. Doareoù sukret zo ivez eus ar specktorte, da skouer e Braunschweig e Saks-Izel, gant speck, perisilh, rezin Korintez ha sukr.\nRet e voe gortoz ar bloavezhioù 1890 avat evit ma vefe brudet ar c'hichez er c'hazetennoù parizian. Krog e oa ar boaz da lakaat traoù ouzhpenn en aozad : lard, ognon... Diouzh ar c'hiz e teujont da vezañ e Stadoù-Unanet Amerika hag e Breizh-Veur goude an Eil Brezel-bed. Bremañ e klot ar c'hichez ouzh holl begoù ar bed : e Japan kichez toun ha pinochez poazhet er baelon, pe kichez kaol, laezh soja ha fav, e Sina kichez skilbebr, skiitake ha mozzarella, etc.\nPerzhioù ar c'hichezAozañ\nGant toaz bresk e reer peurliesañ, a-wechoù toaz feilhennet. An aozad zo graet gant dienn ha vioù, ha holen a-wechoù. Gant bier pe laezh plant e c'haller ober e-lec'h dienn.\nPoazhet e vezont er forn, ha debret tomm, a-wechoù yen. En Europa e vezont debret evel meuz pennañ, da skouer gant saladenn c'hlas, pe evel digor-pred.\nEnergetek eo ar c'hichez : 292 kcal evit 100 g, puilh enno al lipid hag an natriom. Degas a reont 60% eus an degasadenn bemdeziek erbedet (DPE).\nUr gichenn giz Loren o paouez bezañ tennet eus ar forn\nUr gichenn giz Kreizdouar gant skilbebr\nKichez gant pinochez ha tammoù kig\nKichez gant kebell-touseg ha pour\nKichez a bep seurtAozañ\nSed amañ skouerioù kichez a gaver hiziv hon deiz :\nkichez giz Loren, gant larjezennoù hag a-wechoù keuz\nkichez morzhed-hoc'h kourjetez\nkichez kig-yar tomatez\nkichez tri c'heuz\nAdtapet diwar « https://br.wikipedia.org/w/index.php?title=Kichez&oldid=1914259 »\nKemm diwezhañ d'an 29 Her 2021 da 19:39\nKemmoù diwezhañ degaset d'ar bajenn-mañ d'an 29 Her 2021, da 19:39.


Kinniget e vez gant Kreizenn Obererezh Sokial ar Gumun (KOSG) un abadenn sinema bep eil yaou ar miz, nemet e-pad an hañv. Bannet e vez ar filmoù e Kreizenn sevenadurel François-Mitterrand. An abadennoù-se a vez aozet evit ar re n'o devez ket tro da vont d'ar sinema. Un digarez int ivez evit en em gavout asambles gant tud all.\nServijet e vez merenn vihan da heul ar film, ar pezh a ro tro da gaozeal.\nAn endervezhioù-se kinniget d'an dud en oad a vez gortozet evel emgavioù laouenek. Kregiñ a ra an abadennoù da 2 eur.\nTitouroù hag evit mirout\nKreizenn Obererezh Sokial ar Gumun (KOSG) : 02 98 31 95 66 pe 02 98 31 95 42\nBurevioù serrret d'ar meurzh\nAbadennoù da zont :\nyaou 13 a viz Kerzu\nUr wech ar bloaz e vez aozet gant Kreizenn Obererezh Sokial ar Gumun (KOSG) ur sizhunvezh vakañsoù gant bod, boued hag oberiantizoù evit an dud ouzhpenn 60 vloaz (55 vloaz evit an dud nammet hag evit forzh peseurt oad evit ar priedoù).\nAn dud ne baeont ket tailhoù pe ar re o deus nebeutoc'h eget 61 € da baeañ a c'hell kaout ur sikour ANCV eus 50 % eus ar priz (hep kontañ ar frejoù stag).\nVakañsoù 2012 :\nPorzh Manec'h, kumun Nevez (Bro Gerne)\nEus an 29 a viz Gwengolo betek ar 6 a viz Here 2012.\nAr vakansoù tremenet :\n2011: kumun Piriac (Liger Atlantel)\nEus ar 15 betek an 22 a viz Gwengolo 2011.\n2010 : kumun Lokentaz\nEus ar 25 a viz Gwengolo betek an 2 a viz Here 2010\n2009 : kumun Molan\nEus an 13 betek an 20 a viz Gwengolo 2009


Pajenn:Perrot - Bue ar Zent.djvu/188 - Wikimammenn\nPajenn:Perrot - Bue ar Zent.djvu/188\nBrasoc’h eo bet galloud an drouk-spered evit n’eo mui. Gwechall, n’eo ket, hepken, ouz eneou an dud en em gemere, mes zoken ouz ar c’horfou, ar pez ne ra ket kement ken, a drugare Doue.\nStlejan rê aneze a-gle hag a-zeou ; mont ha chom a rê enne. Jezuz-Krist a ziboanias eleiz a dud evelse, a oa o c’horfou perc’hennet gant an drouk-sperejou.\nAr gristenien, gant o zreo binniget, o laka da dec’hel. Lakomp eta us d’hon mêziou kroaz vinniget Hon Zalver. Miromp en hon zier dour binniget, goulou binniget ha bodou binniget. Dougomp warnomp, noz-de, skapular ar Werc’hez, hag en em erbedomp alïes ouz hon êle mat.\nDekvet devez a viz Meurz\nAn daou-ugent kurunet\nMerzeriet e Sebast\nLizer-kemennadurez Milan, er bla 313, a roas ar peuc’h d’an Iliz. Sinet oa gant Konstantin, impalaer ar c’huz-heol, ha gant e vreur-kaer Lisinius, impalaer ar zav-heol.\nGwasan a oe, Konstantin ha Lisinius ne dalc’hjont ket pell da ’n em glevet. Brezel a zavas etreze. Lisinius, evit hegan Konstantin, difennour an Iliz, a waskas ar gristenien. Konstantin a roas lamm d’ezan, er bla 323, ha tôl ar maro er bla war-lerc’h.\nAdalek neuze, an impalaer kristen oa mestr ar bed holl, hag an Iliz a gave ar peuc’h er zav-heol, evel m’he devoa kavet er c’huz-heol, dek vla kentoc’h.\nEtouez ar verzerien a skuilhas o gwad en amzer Lisinius, kentoc’h eget nac’h o fe, e kavomp eun hano hag a lugern etouez an hanoiou-all, hini an daou-ugent kurunet, merzeriet en Sebast.\nSoudarded oant, ha pa gemennas an impalaer lakat ar re a oa dindan an armou da gemer peurz er zakrifisou en enor d’an doueou, e tizentjont ouz mestr an douar, kentoc’h evit dizenti ouz mestr an nenv. Barnet e oent raktal d’ar maro. Epad ar pennad amzer a dremenjont er prizon, goude o barnedigez, da c’hedal o merzerenti, an daou-ugent kondaonet a skrivas o zestamant.\nDre bluen unan aneze, Meletius, e kasjont da veleien ha da avielerien o bro, d’o c’herent, d’o mignoned, heman\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/188&oldid=140433 »


Emission 2 vunutenn evit kompren : 2vn evit kompren perak omp drammet gant hor pellgomzerioù hezoug\nEmission 2 vunutenn evit kompren - Episode diffusé le 08.01.2019\n2vn evit kompren perak omp drammet gant hor pellgomzerioù hezoug\nGouzout a ouzit pegen a-bouez eo deuet da vezañ hor pellgomzerioù ezhoug en hor buhez. A-drugarez dezho e kavomp hon hent, e talc'homp soñj deus deiz ha bloaz hor mammoù kaer hag e chomomp kelaouet !\n2 viliard hanter, setu an niver a dud er bed a-bezh o deus ur smartphone, ur pellgomzer speredek. Hag en o zouez pet a zo drammet, adiktet gant o mekanik bihan ?\nKalzig sur mat ha n'eo ket ur souezh. Savet eo ar smartphonoù EVIT desachañ hon evezh ar muiañ posubl hag e ya mat-tre en-dro. 1 eurvezh 42 a gasomp war hor pellgomzerioù dre geitad e Frans. Ouzhpenn 2 eurvezh ha kard evit ar re dindan 35 bloaz !


Buhez ar Sent/1837/Isidor - Wikimammenn\nBuhez ar Sent/1837/Isidor\n◄ Pacoom Isidor Ubald ►\nAr pemzecvet devez a viz Maë.\nSANT ISIDOR, PATRON AL LABOURERIEN.\nSant Isidor, labourer douar dre e gondition, mæs pehini evit e Santelez a so bet choaset evit Patron eus ar Guær a Vadrid, ac a so enoret evel Protector eus a Rouantelez Spaign, en devoa evit tad ha mam tud paour, mæs tud a zougeanç Doue, pere evel ma o devoa un devotion particulier evit Sant Isidor Arc’hescop, a zesiras e tougze o mab e hano. E instrui a resont abret gant ur sourci bras eus a Lesen Doue, ha profita a reas eus an instructionou a voe graet dezàn : ur garantez ardant en devoa evit Doue ; un obeissanç hac ur respet bras evit e guerent.\nO veza bet demezet da ur verc’h fur ha parfet, hanvet Mari, e inspiras souden dezi e santimanchou hac e zevotion. Goude ma o devoa bet ur mab, gant pehini e lessont evit oll heritaich exemplou caër a bep-seurt vertuziou, Isidor a broposas d’e bried da veva assambles evel breur ha c’hoar ; en em angagi a resont o daou da guemense dre veu, ac e viret a resont epad o buez : ar pez a dennas var-nezo ur venediction special eus an Eê.\nEvel n’en devoa nemet poan e zivrec’h evit beva, e quemeras ur verouri. Evit beza cresquet e labour, ne ziminuas netra eus an amser a implige pep deiz gant e zevotionou ; sevel a ree mintin-mad, ha bemdez abars mont d’e labour, e yee da visita un Ilis bennâc, ispicial un Ilis d’an Itron Varia, e pelec’h e cleve an Oferen, ac e ree Oræson gant un devotion fervant.\nTud goal-intantionet a reas da entent d’an Autrou eus ar verouri penaus e verour elec’h mont abred d’e labour, a yee bemdez da visita an Ilisou, ha penaus e neglige e zouar. E Autrou a gredas re facil ar goal deaudou-ze ; ac un deiz ez-eas gant drouc ennàn d’e surpren er parc, evit guelet pedavare e arruffe, ha penaus e labourse ; mæs soueset bras e voue pa remercas eus a bell daou alar, unan a bep-tu da Isidor, pere a laboure assambles gantàn ; mæs pa daustaas, e tisparissas an daou alar-ze. Quemense a zouçaas e speret ; ac evel m’en devoa c’hoant bras da ouzout petra signifie ar pez en devoa guelet, e saludas Isidor en ur fæçoun gracius, en ur lavaret gant ur propos agreabl : livirit din, Isidor, petra oa an daou alar-ze a laboure gueneoc’h, hac a so disparisset pa oun-me tosteet ? Ne ouffen quet, eme ar Sant, em be sicôur-all nemet hini an Autrou Doue, e pidi a ràn e commançamant va labour, hac alies an deiz e songeàn ennâ. E Autrou a gomprenas petra signifie ar pez en devoa guelet, hac a zeuas da aznaout santelez e verour. E exhorti a eure da gontinui e exerciçou a zevotion ; ha souden e anaveas ne voa douar ebet er c’harter guell labouret nac a vell rapport eguet e hini.\nPetra bennâc ne oa guet pinvidic Isidor, e voa cousgoude charitabl meurbet, en hevelep-fæçoun ma zê bet consideret evel ur miracl an alusennou bras a ree. Un devez goude beza distribuet d’ar beaurien quement en devoa da rei, e teuas c’hoas ur paour da behini ne allas quet en em resolvi da refus an alusen : e bried a lavaras dezàn e voa impossibl e assista pa ne voa muy netra. mancout a fizianç a rit, eme ar Sant ; clasquit gant muy a feiz ac e quefot. Cavet voe en effet peadra evit contanti meur a baour.\nO veza couezet clàn, e anavezas an devez eürus pehini a dlie lacât fin d’e boaniou. En em brepari a reas evit an heur diveza-ze gant ur fervor nevez. Receo a reas e Sacramanchou gant un devotion pehini a douchas calonou an oll assistantet. Erfin leun a garantez Doue, leun a vertuz ha carguet a vilidou, e varvas er bloaz 1130, etro an oad a pemp bloaz hac hanter-cant.\nSouden goude ma varvas, Doue a reas da aznaout gloar e Servicher fidel dre un nombr bras a Viraclou a reas e faveur ar re a visite e Vez.\nDaou-uguent vloaz goudeze e voe savet e Gorf eus a Vered Sant Andre, evit e lacaat en Ilis en ur plaç enoraploc’h. Pa goumancezeur toulla, ar c’hleïer a gommanças da sôn anezo o-unan ; ur bobl infinit pehini a oa en em assamblet, a voe test eus ar Miracl-mâ ; ouspense cavet voe e Gorf en e bez, ha quer fresq evel pa vize bet leun a vuez : transportet e voe gant ur solennite vras en Ilis e pelec’h ema c’hoas, abaoue ouspen c’huec’h-cant vloaz quer fresq ha quer caër evel ma voa neuse.\nAr Roue a Spaign, Philip trede, en devoa quemeret cals a sourci evit pidi ac evit hasta ar Pap Paul pempet da Ganonisa al Labourer santel-mâ : e boan na chomas quet pell heb recompans. Ar Roue o tont eus a Lisbon a gouezas quer clan ma tisespere ar Vediciner eus e yec’het : ar pez a lacâs un dristidiguez vras etouez an oll. E creiz an desolation-ze e teuzont da gaout recours da Intercession Sant Isidor ; hac an Autronez guenta eus ar Guær a Vadrid a ordrenas ma vize douguet an Archet e pehini e conservet e Gorf Santel, d’ar Guær e pehini edo clân ar Roue : an neventi-ze a reas ur joa vras d’an oll, dre ar fizianç o devoa e Protection ar Sant ; pep-unan en em breparas prount evit assista er Procession : biscoas Ceremoni ne voe solennoc’h. Seblantout a ree quent da un Triomf eguet da ur Procession : an Archet a voa var ur Brancard ornet gant ur magnifiçanç vras : an dud a Ilis hac a noblanç var marc’h o touguen pep-hini ur c’houlaouen coar, gant ur c’hân hac ur musiq melodyus : un nombr bras a C’harossou a zeu varlerc’h, hac ur bobl infinit pehini a gresque bepret. Da un hanter leo eus a zemeuranç ar Roue e tigoueas ouspen c’huec’h mil den quên Beleyen, quên Religiuset ha re-all, pere a zeue e Procession eus ar C’hæriou divar-dro hac en em lacaas e renq gant ar re-all. Map ar Roue gant ur gompaignunez enorabl a zeuas ur royat en hent evit diguemeret ar Relegou hac o accompaigni bete cambr e Dad, e pelec’h edo an oll Famil Royal. An Arc’h, douguet gant pevar Bælec ar re gonsiderapla a Ilis Madrid, a voe poset var un Trôn. Ar Roue pehini a voe bet delivret dre ur Miracl dioc’h an derrien, er memes instant ma sortias an Arch eus a Ilis Sant Andre, en em gavas pare parfetamant querquent ha ma antreas er gambr hac a rentas actionou a c’hraç da Zoue ha d’ar Sant gant santimanchou bras a aznaoudeguez-vad.\nGoudese e voe disouguet an Archet e triomf d’ar Guær a Vadrid gant ar memes magnificanç ha gant ur rejouissanç dreist-ordinal. Biscoas Roue ne recevas quement a enor evel ma voe rentet da Gorf al Labourer santel-mâ.\nEr bloaz varlerc’h e voe lequeet ar C’horf santel en un Archet preciussoc’h, evit ober pehini e voe impliget tregont mil scoet eus a aour pur.\nAl Labourer paour-mâ eus ar memes stad evel an darn-vuya ac’hanoc’h, a so deut da veza ur Sant bras heb sortial eus e dieguez, ac eus e gondition. Petra vir ouzoc’h-u na zeut d’en em sanctifia ivez hoc’h-unan ? Hac an ambaras eus ho labour ac eus ho tieguez eo hoc’h ampeich ? Rentit da guenta da Zoue ar servich a dleit dezàn, ha Doue a raï dre e venediction ma prospero pep-tra gueneoc’h.\nEil Reflexion. Sant Isidor en ur servicha Doue, en deus servichet mad e Autrou. Peguement a Vistri a ve contant eus o servicherien, ma o defe sourci d’o lacaat da servicha Doue ervad !\nTrede Reflexion. Oll gloar ar Brincet a so rentet e ludu ebars ar Bez, elec’h ma vezo guelet bete fin ar bed eharz treit al Labourer santel-mâ ar brassa Rouane prosternet dirag e Relegou, o c’houlen e assistanç. O peguer guir eo penaus ar vertu a so dign a respet e peb-lec’h, ha penaus ar Santelez a so noploc’h evit an oll Gurunennou eus ar bed !\nAdtapet diwar « https://br.wikisource.org/w/index.php?title=Buhez_ar_Sent/1837/Isidor&oldid=62223 »\nKemmoù diwezhañ degaset d'ar bajenn-mañ d'an 24 Meu 2014, da 11:27.


Le Lay, Katrina, ar Gajuned hag ar Vretoned : rezore\n« Immigration : l'Europe forteresse va droit dans le mur de la honte | Page d'accueil | Quel développement durable pour les langues de la planète ? »\nLe Lay, Katrina, ar Gajuned hag ar Vretoned\nE penn kentañ miz Gwengolo an aotrou Le Lay, pennrener TF1, n’doa lâret traoù kriz a ziout Bro Frans hag ar pezh graet geti a enep d’ar brezhoneg. “Génocide culturel” eme ar paotr Le Lay. Goude se, ur bern tud n’eus reskontet dezhan, barzh kazetennoù zo pe war internet. Me, m’eus lâret amañ e sonjen oa aet Patrick Le Lay un tammig re bell e komz ag ur “genocide”. Un “ethnocide” a zo bet graet e Breizh a enep d’ur yezh, met pas ur “genocide” a enep d’ur bobl, e klask lazhiñ razh an dud. Un difor bras eo, memestra. Traoù all zo bet lâret a ziar benn Le Lay : “communautarisme”, “broadelour”, “nationaliste”, ha c’hoazh. Tabut zo bet un tammig... Met piv zo deuet amañ, e Breizh, da wellet an traoù ? Labour ar gazetennerion zo da vonet da wellet “war an dachenn” ar pezh zo gwir hag ar pezh zo gaou... Netra. Gwellet m’eus netra; enklask ebet. Kazetenner ebet deuet da wellet amañ e Breizh mard oa faos pe pas ar pezh lâret get Patrick Le Lay. Petra eo labour ar gazetennerion ma n’eo ket da glask gouiet ar wirionez ? Un den brudet bras, ur penn bras a lâr traoù ken kriz ha den ebet a glask da ouiet pelloc’h ? Souezhus, n’eo ket ?...\nDigarezioù a villiadoù\nTud zo a lâr n’heller ket selaou ar paotr Le Lay e komz ag ar sevenadur a gaos ma z’eus berped programmoù sot war TF1... Marteze. Tud all a lâr emañ Le Lay ur “broadelour”, ha ne vehe ket dereat, jaojapl, selaou ur den get sonjoù evel-se ... Marteze. Ha ma ne vehe digarezioù ? Digarezioù evit nompass monet pelloc’h ? Digarezioù evit nompass digoriñ an daoulagad war tud dishenvel ? Evit nompass gwellout ar wirionez evel m’emañ ? Daou vloaz zo e oamp ugent mill war straedoù Roazhon evit goulenn get ar Stad ur statut ofisiel evit ar brezhoneg hag ar yezhoù rannvroel all. N’omp ket bet selaouet; reportaj ebet war an tele. Traoù pouesusoc’h, siriusoc’h, oa d’ar c’houlz se, evel ar brezel en Irak... Bremañ, ne faota ket da tud ag ar mediaioù, selaoù Le Lay, ne vehe ket un den sirius. Penaos gober, neuze, evit bout selaouet ? Evit lakaat stad Bro C’hall hag e lezennoù ken pounner da vourjal ?\nNew Orleans pe Nouvelles Orléans ? Un "ethnocide" e Louisiane\nMa faota d’ar gazetennerion a Baris komprein ar ger “ethnocide”, ne ket ret dezhe dont amañ. Bez zo lec’hioù all, pelloc’h, exotikoc’h, evit gwellout un "ethnocide"... En Nouvelle Orléans, da skouer. Beuzet eo bet ar-dro mill daou gant den du hont n’eus ket pell. Met beuzet eo bet ivez, aboae kant vloaz, ar galleg get ar saozneg...\nKer Nouvelles Orléans oa bet savet, krouet, get Fransizion, tri c’hant vloaz zo... Ha chom a ra daou gant mill den a gomz galleg e Louisiane, met kentoc’h war er maezioù hag e kerioù bihannoc’h ... Klewet peus c’hwi komz galleg e ker Nouvelles Orléans barz ar reportajoù gwellet ganeoc’h war an tele da vare ar gorventenn Katrina ? Me, m’eus klewet galleg ebet, nemet anvioù karterioù zo (“quartier français”)... E Lousiane e oa bet difenet dre lezennoù komz galleg ha deskiñ galleg er skol. Lakaet oa bet mezh war an dud a gomze galleg, yezh ar Blouked oa, hervez an tud a oa e penn ar vro ! Saoznegerion anezhe...\nEchu eo abaoe daou ugent vloaz bremañ get al lezennoù fall se. Skolioù zo bet savet evit deskiñ galleg dre “soubidigezh”, evel skolioù Diwan amañ. Met kazi razh an dud hiriv an deiz a gomz saozneg, pe spagnoleg, e ker “New Orleans”. N’eo ket doc’h ar c’hiz komz galleg. Echu eo get ar galleg du-hont evel amañ, tost echu eo ar brezhoneg e straedoù ker An Oriant pe Gwened... Setu, pal un ethnocide : lazhiñ ur yezh. Amañ, ar brezhoneg; e Louisiane, ar galleg. N’eus difor ebet, benn ar fin. Ar galleg hag ar brezhoneg zo c’hoarezed dirak an “ethnosidoù”...\nAr Gajuned (pennad skrivet e miz Genver 2004)\nAr sul kentan ag ar bloazh man m’eus klevet un abadenn a feson war France Inter a ziout ur yezh rannvroel ha n’eo ket ar yezh se ar yezh ofisiel en he bro. Komzet e vez abaoe kantvedoù met kollet e vez tamm ha tamm. Lakaet eo bet an dispriz warni get ar stad, er skolioù, ha c’hoazh. Plouked oa ar re a gomze ar parlant se. Hiriv an deiz ar re yuvank o deus ankoueit yezh o zud kozh, ha gomz a reont ar yezh ofisiel hepken... Tud kozh a lâre da France Inter a oa kounnaret anezhe e wellet stad o yezh a vihannig...\nSonjet m’eus oa a bouez an abadenn se evit diskouez d’ar selaouerien penaos eo an traoù evit ar yezhoù en arvar, ar yezhoù hep statut ofisiel, evel ar brezhoneg e Frans, laakomp... Met ne oa ket un abadenn war ar brezhoneg, pe an okitaneg, pe an euskarreg, ha c’hoaz... Komprenet peus marteze, oa an abadenn radio se a ziout ar galleg e Bro Lousiane, bro ar Gajuned ! Fall bras eo stad ar galleg du-hont. Bez ez eus tud yaouank a faota dezhe deskiñ Kajuneg, met desket e vez kentoc’h ar galleg ofisiel... Ha, geti, diaes eo d’en em gompreñ get ar re gozh a gomz c’hoazh kajuneg !\nPegoulz vo graet abadennoù war France Inter war ar yezhoù rannvroel en arvar e bro France ? N’ouion ket met, mard eo komprenan mat, interesusoc’h, eo evit ar radio publik se, ar pezh a zo e Bro Louisiane evit ar pezh a zo e Breizh pe Okitania, pe Elzas... “\n07:00 Publié dans Breizh/Bretagne, Brezhoneg/Langue bretonne, Etrebroadel/International, Galleg/français, Kazetennerezh/journalisme | Lien permanent | Commentaires (0) | Tags : Bretagne forever !


Pajenn:An Oaled N35.djvu/15 - Wikimammenn\nPajenn:An Oaled N35.djvu/15\nyac’hus ha mat da derri ar zec’hed. Da lakat ar c’horadennou da zirenta, da doulla, ober eur palastr gant soaon, dienn pe goavenn bervet gand eun dournadig eus ar blantenn-man. Ne vo ket pell ar gor a toulla. Arabat debri re diouti, rak eun ampoezon a zo enni.\n19. — BARLENN. VARLENN. KROAZIG.\nLOUZAOUENN AR GROAZ\nEn amzer an Drouized, a-benn kutuilh al louzaouenn-man, e ranked ober lidou bras, evel ma ranked ober evid an uhelvar hag an Troad-Bleiz, mat evit ar boan daoulagad.\nAr varlenn, an dour a deu diouti, a zo mat-tre evid ar boan en daoulagad. Bervit he deliou er gwinegr, daou zournad evid eul litrad, lakit eul lien en soubet el louzou-ze, ha gwasket, war ar pistigou, war ar remm, war an tal, er boan-benn. Evit parea ar fic’hon (fistules), toullou er c’hig hag a’z a beteg an askourn, frigasit munut deliou Barlenn, kemmeskit gand eul loaiad bleud heiz ha daou wenn-vi, lakit war ar gouli, renevezit aliès hag e pareot.\n20. — BEGAR. SPEGAR\nEur blantenn a c’houez vat eo houman.\nAn dud a deus aon da goueza diwar o zreid, a wel an traou o trei en-dro d’ezo, a zo o vont da sempla, da goueza en droug-Sant, a vo mat d’ezo kemer dour melis eus an apotikerez, gwelloc’h aozet eo an dour-ze eged an hini a rafent o-unan. An dud a zo trist leun a velkoni, ato glac’haret evid an distera tra, a raio vad d’ezo eva dour melis, ugent beradenn en eur werennad dour ha sukr, hag e teuint da veza seder. Ar re o deus avel fall en o diabarz, gwentr gand o boued, ar re ne ziskenn ket buan a-walc’h o fredou d’an traon, a wellaio gant dour Melis. Deliou Begar, bruzunet e bleud, peder beskennad lakaet en eur banne laez, a lakaio ar prenved da vervel er c’hof, ha buan e teuint er maez.\n21. — BELC’H — LIN\nEvid ober palastrou da denna an danidigez diouz an izili, eo brudet ar bleud lin. Pa vez distreset eun ezel bennak, buan eur palastr lin. Pa vez ruziet, koenvet ar skevent, pa vez poan e sac’h ar boued, evit didana, evit souplaat, ec’h ever dour had-lin, met dour bervet e-doug eun eur war eun dournad bleud lin. An dud a zo tano o c’horf, o deus fluz-gwad, o deus poan en o lounezi, pe loanigou, a zo koenv en o soroc’hell, a wellaio, pa gemerint dre an traon eus an dour teo-ze. Evit mont bemdez war vaez, lakit had lin bruzunet e bleud eul\nAdtapet diwar « https://br.wikisource.org/w/index.php?title=Pajenn:An_Oaled_N35.djvu/15&oldid=105618 »\nKemmoù diwezhañ degaset d'ar bajenn-mañ d'an 12 Eos 2017, da 14:23.


radio – Page 3 – Radio Kerne\nSikouret ‘n eus kleñved ar Mukovisidoz da vugel-den da zont b’enn deus ur c’hleñved marvel all, 5000 bloaz ‘zo. Nevez ‘zo zo bet graet un dizoloadenn gant siantourien Brest asambles gant ur skipailhad all deus bro Ganada. Studiet zo bet gant Emmanuelle Genin hag he c’henseurted un hollad tud klañv gant ar mukovisidoz o tont deus meur a vro Europad, gant ar pal gouzout pezavare e oa deuet ar c’hleñved-se war wel. Un 20 bugel deus Frañs, Danemark, bro Iwerzhon, bro Albania, bro C’hres, bro Ukraina, pe c’hoazh… a zo bet studiet o jenoù, ha jenoù o zad hag o mamm.\nAnnaig Rouxel, biologourez hi he-unan, a zispleg deomp petra zo bet kavet ganto, deus mikro Tunvezh Gwlagen-Grandjean.\nUn atersadenn kignet evit ar wezh kentañ d’an 30 a viz Here 2019.\nNebeutoc’h a fiksionoù radio, mont war zu an « odio », postoù labour fiziet e stalioù prevez, muioc’h muiañ a abadennoù kozh adksignet… Setu taolenn nec’hus bed ar radio publik livet deomp en abadenn an Divskouarn o Nijal hiriv. E kreiz ul luskad sokial da stourm enep ar steuñv nevez bet savet gant ar renouriezh emañ an holl aozadurioù sindikel er mare-mañ.\nDibaoe un nebeut bloavezhioù e vez digresket ar yalc’hadoù roet d’ar radioioù publik gant ar Stad, ha diwar an digarez-se e vez klasket gant ar renouriezh ” neveziñ ” ar modoù d’ober. Ha savet gant ar batronez Sibyle Veil ur ” Projet 2022 ” a zoare evit Radio Frañs. 60 million a euroioù a ranker kavout ac’hann ar bloavezh 2022 evit he raktres. Postoù labour nebeutoc’h a zo da vezañ neuze evel just, a-benn esperniañ kement-se argant. Ha diaboe ar 25 a viz Du emañ an implijidi gant harzoù-labour.\nUn abadenn savet gant Tunvezh Gwlagen-Grandjean, ha skignet d’an 30 a viz Du 2019.


Nik ha Seven - Wikimammenn\nNik ha Seven\nLe Dault, 1950 (p. 34-38)\n◄ Dienez Nik ha Seven Ar Roue Marc’h ►\nEn amzer ma teue alies Jezuz hag e vamm santel da ober troiou-bale er vro-mañ, e oa o veva daou zenjentil yaouank : Nik ha Seven.\nNik a oa krog en e c’houezek vloaz, ha Seven ne oa c’hoaz nemet pevarzek.\nSeven a gare an aotrou Doue hag ar beorien a zo bugale muia-karet an Aotrou. Ne chome ket pell e wenneien en e c’hodell. Nik avat ne roe nemet ar pez a ranke, ha marc’hata a rae c’hoaz zoken.\nO zad a oa aet diganto, hag o mamm a soñjas kas anezo da flec’h da di eun eontr d’ezo a oa o chom e pell-bro. Eun devez eta, e roas bep a yalc’had, bep a vantell vouk ha bep al loen-kezek d’ezo ; hag an daou vugel ha mont, laouen o c’halon, da welout broiou nevez.\nHogen, en eur c’hroazhent, eur mintinvez, e kavjont en he c’hoazez e-tal eur groaz, eur vaouez kaez kuzet e fenn ganti en he zavañcher. Seven a reas d’e varc’h chom a-sav, hag heñ goulenn ouz ar baourez petra a rae d’ezi leñva. Hi a lavaras d’ezañ oc’h hirvoudi :\n« Maro eo va mab diganin ! Ha bremañ eo red d’in mont da glask va zammig bara ! »\nSeven a voe mantret ; met Nik, aet eun tammig larkoc’h, a hopas goap warnezañ.\n« Ha kredi a ri ar pez a glevi gant kement klufan a gavi ? Huanadou ar wrac’h-se a zo eur griped da gaout da yalc’h diganez. »\n« Va breur, ro peoc’h, en an’ Doue ! Da gomzou c’houero a ra d’ezi gouela muioc’h-mui. »\nHag heñ, o rei e yalc’h d’ar wreg paour :\n« Dalit : ne c’hellan rei nemet an dra-mañ d’eoc’h, met pedi a rin Doue ma plijo gantañ skuilha eur beradig gliz bennak war ho kalon. »\nAr baourez a gemeras ar yalc’h en eur lavarout :\n« Pa ’z eo gwir hoc’h eus bet ar vadelez da rei d’in ar pez ho poa, kemerit ar graoñenn-mañ a zo enni eur wespedenn hag he deus eur flemm dir. »\nHag an daou vreur gant o hent.\nDigouezout a rejont a-benn eur pennadig e-kichen eur c’hoad. Er c’hoad-se, eur bugelig noaz-pilh a glaske eun dra bennak, mel marteze, e toullou ar gwez ; ha kana a rae war eun ton ker klemmus ha gousperou an Anaon :\n« Riou am eus ! »\nSeven a lavaras d’e vreur :\n« Jezuz ! Nik, nag ar paour-kaez bihan-se a c’houzañv gant an avel yen ! »\n« Rividik eo eta ! Me ne gavan ket an avel tamm yen ebet. »\n« N’eo ket diaes d’it. Te a zo gwisket mat, e lec’h heñ n’eus seurt en dro d’ezañ. »\nHag heñ a-sav, gervel ar paotrig, ha goulenn outañ petra a rae.\n« Me a zo o klask an nadoziou-aer a zo kuzet er gwez, » eme ar bugel.\n« Ha petra ri ganto ? »\n« P’am bezo kavet kalz, me a yelo da werza anezo, ha me a breno dilhad da gaout tomm d’in »\n« Ha kavet ac’h eus ? »\n« Unan hepken. Er gaoued vroenn-mañ emañ. Sellit aotrou. »\n« Mat, kemerout a ran kaoued hag all. Dal va mantell vouk, paour-kaezig ; tomm a roio d’it. »\nHag an daou vreur gant o hent adarre. Seven en devoe riou da genta ; met hep dale, an avel a davas, ar c’houmoul a zispakas, hag eur wazienn heol a baras.\nEdont neuze tostik d’eur prad. Er prad-se e oa eur feunteun hag, azezet e-tal ar feunteun, eun den koz. Eur val a oa gantañ war e skoaz, ha seblant skuiz a oa war e zremm. Gervel a reas an daou zen yaouank gant eur vouez truezus. Ha Seven da dostaat outañ.\nSeven a zigoueze d’an ampoent e penn an hent striz. Gwelout a eure e vreur o vont gant an daou erer. Hag heñ koueza war bennou e zaoulin.\n« Aotrou Doue holl-c’halloudek, » emezañ, « grit ma vezo va breur e savete ! »\n« N’a ket da zirenka Doue gant eun dra ken dister-all, » eme deir mouezig flour en a gichen.\n« Piou a zo o kaozeal ? » emezañ. « Pelec’h emaoc’h ? »\n« E godell da chupenn, » eme an teir mouez.\nHag an den yaouank klask en e c’hodell, ha tenna er-maez ar graoñenn, ar gaoued hag ar vezenn. E pep hini, c’houi a oar, e oa eur loenig bihan.\nHa Seven d’ezo :\n« C’houi eta eo a fell d’eoc’h savetei Nik ? »\n« Ya, » emezo.\n« Ha penaos, va netraigou ? »\n« Digor warnomp hag e weli. »\nHag ar gevnidenn steui eur wiad kalet evel an dir ; hag hi sevel war gein an nadoz-aer a zougas anezi en aer. Hag en eur vont he devoa graet eur skeul. Seven a bignas gant ar skeul vurzudus, ar wespedenn o nijal dirazañ, ken a zigouezjont e ti ar roñfl.\nAr roñfl, dall ha seizet, a oa en e goazez war ar leur-di. Bralla a rae e gorf en eur gana :\nMe ’gav mat ar c’hig leonard\nMaget druz-druz gant fars ha lard ;\nRe Dreger a zo mat o blaz,\nBlaz krampouez fritet ha laez glas ;\nMet re Wened ha re Gemper,\nFoei, re a yod ’zo en o r… !\nHag, o lavarout ar son-se, e renke pastellou kig sall da lakaat da boaza da heul Nik. Hemañ a oa e-harz e dreid, staget e-giz eur penn-yer da lakaat ouz ar ber. An daou erer a oa eno ivez : unan o tresa ar ber, egile o c’houeza an tan.\nTrouz ar roñfl o kana a viras outañ da glevout Seven hag e deir mignonez. An daou erer avat a oa o vont da blanta o skilfou e Seven, met dallet e voent gant flemm dir ar wespedenn. Ar gevnidenn a dapas ar roñfl en he gwiad dir. Gervel e zaou vevel a reas ar roñfl ; diredek a rejont, n’eo ket d’e zifenn met d’e zispenn. Dibri a rejont anezañ hag e krevjont.\nHa Seven da ziliamma e vreur ha da bokat d’ezañ. Hag int er-maez. An nadoz-aer hag ar wespedenn a oa eno, sterniet ouz ar gaoued a oa bremañ eur wetur, gant ar graoñenn hag ar vezenn da rodou. Ar gevnidenn a grogas er gidou. Ha yao ! ker buan hag an avel.\nAdtapet diwar « https://br.wikisource.org/w/index.php?title=Nik_ha_Seven&oldid=149596 »\nDernière modification le 6 C'hwe 2019, à 14:24


Parrez (relijion) - Howling Pixel\nUr pennad parrez zo ivez, diwar-benn sterioù all ar ger.\nUr barrez (pe parrouz e Treger) a zo, er broioù kristen, ur gumuniezh tud war un dachenn douar bodet en-dro d'un iliz, a zo kreiz ar vuhez relijiel, renet gant ur beleg anvet person.\nDa gentañ e oa ur gumuniezh kristenien hepken.\nRann diazez an Ilizoù kristen eo ar barrez (liester : parrezioù). Savet diwar ar ger gresianek kozh parrochia eo bet pa oa gresianeger darn-vuiann ar gristenien e derou an Iliz kristen kentañ e kantvedoù kentañ an hoalad kristen (Iañ ha IIvet kantved). Chomet eo rann diazez an Iliz katolik betek ar blavezioù 1980. Chom a ra hini an ilizoù protestant er bed a-bezh.\nE meur a vro eo chomet ar ger parrez (parish e saozneg ha paroisse e galleg ar C'hebek evit ar rann melestradurel diazez er maezioù ha n'eo ket mui ur rann relijiel.\nAr barrez katolik e Breizh\nUr framm evit ar vuhez kevredigezhel eo chomet ar barrez e maezioù Breizh ken eo bet implijet ar ger parrez evit ar gumun er-maez eus ar gerioù (ma oa meur a barrez enno). Hiziv e vez graet muioc'h-muiañ gant ar ger kumun, nemet gant brezhonegerien ar bobl.\nHiziv a vez bodet ar parrezioù evit sevel ar bodad parrezioù (groupement paroissial e galleg).\nMa oa belein ar barrez mistri war ar vuhez relijiel, strollel ha personel e veze e pep parrez kuzul ar fablig evit merañ savadurioù ha douaroù ar barrez. Ar fabligien pe ar flabiked (fabriciens e galleg) a veze graet eus ar guzulierien. Ar fabrik a oa e garg pennañ dastum arc'hant evit ma vo savet ha kempennet an iliz-parrez hag ar chapelioù. Alies e veze kuzulioù ar fabrik evit pep a chapel trev.\nKontaouer ar fablig a oa ar prokulor (fablig) e anv (marguillier e galleg).\nUr barrez (parrouz e Treger) zo ur rann eus ar vro, ha diazez istorel an Ilizoù kristen. Hogen sterioù all zo d'ar ger, hervez ar vro hag an amzer.\nParrez (relijion), rann diazez ar vuhez relijiel ha kevredigezhel er gristeniezh. E Breizh eo deuet ar barrez da vezañ ur gumun.\nParrez (melestradurezh), rann velestradurezhel e broioù zo:\ne Jerzenez ha Gwernenez\nen Asturias ha Galiza,\ne Portugal (freguesia)


Journal de Renaud Camus, samedi 19 septembre 2015\ncréée le dimanche 20 septembre 2015, 22 h 48\nmodifiée le dimanche 20 septembre 2015, 22 h 50Plieux, samedi 19 septembre 2015, une heure moins le quart du matin (le 20). Il paraît que l’été qui s’achève est le plus chaud depuis des lustres, peut-être depuis toujours. ~~~~~ ~~~ ~~~~~ ~~~ ~~~ ~~~~~~~ ~~~~~~~~. ~~~ ~~~~ ~~~~~ ~~~~ ~~~ ~~~ ~~~~~ guère avant onze ~~~~~~~ ~~~ ~~~~~. ~~~~~ ~~~~~~~ ~~~~~, ~~~~~~~ ~~~~ ~~~~~~~~ ~~~ ~~~~~~, ~~~ ~~~~~ ~~~~~~~~~ ~~~~ ~~~ ~~~~~~ ~~~~ ~~~~~~ ~~ ~~~~ ~~~~~~~~-~~~ ~~~ ~~~~, ~~ ~~~~~~~~~~ ~~~~~~~~~, récemment, nous a ~~~~~~~~~~~ ~~ ~~~~~~~~~~~ ~~~~~~ ~~~~~~~~~~, ~~~~~ ~~~~~ ~~~~~~~ ~~~~~~. ~~~ ~~’~~~ ~~~~ ~~~~~~~~~ ~~~ ~~~~~~ ~~’~~~~ ~~~~~~ ~~~~~~~~~~~ ~~~~~~~ ~~~~ ~~’~~~~~~~ ~~~~~ ~~~~~~ région.\nPourquoi, ~~~~~~ ~~~ ~~ appris, à propos ~~~ ~~~ ~~~~~~~~ ~~~ ~~~~~~~~~~~ ~~ ~~’~~~~~~ ~~~~~~~~~, ~~~’~~~ ~~~~~~~, ~~~ ~~~~~~~~~, ~~~~~~ ~~~~ ~~ ~~~~~~~ ~~~~~~ ~~~~~~~~ ~~~~~ ~~~ ~~~~~ ~~~~~~~~~~ ~~~ ~~~ ~~~~~~~~~~~, ~~~~~~~~~ ~~~~~~~-~~~ aussitôt, intérieurement, était-on ~~~~~~~~~~~ ~~~~~~~~, ~~~’~~~ ~~~~~~~ ~~~~~ ~~~~~, ~~~ ~~~~~~ — ~~~’~~~ ~~~ ~~~~~~~~ ~~~~~ ~~~~~ ~~’~~~~~~ ? (~~~ ~~~~~ ~~~ ~~~~~~ noir.)\nC’est ~~ ~~~ ~~~~~ ~~~~~~~ ~~~’~~~ ~~~~~~~ ~~’~~~~~~~~ de la propagande ~~~~~~~~~~~~, ~~ ~~~ ~~~~~, ~~~ ~~~’~~~ ~~~~~~~~~ ~~ ~~~~~ ~~~~~~ ~~~~~ ~~~~ ~~~~~~~~~, ~~~~~~~~, ~~~~~~~~~~~, ~~~~~, ~~~~~~~~~. ~~~~~~~~ ~~~ ~~~~~~~ ~~~~~~ ~~~~ ~~~~~~~~ ~~ ~~~ ~~~~~~~~~~~ ~~’~~~~~~~ eu aucun intérêt, ~~~~~ ~~~~~, ~~~~~ ~~~~~~ ~~~~~. ~~~~~ ~~~ ~~~~~ (~~~ ~~~ ~~~~~~) ~~~~~~~~ ~~~~~ ~~~~~~ ~~ ~~~~ ~~~~~~~~~ ~~~~~~~~~~~~~, ~~~~~~~~~~~ ~~ ~~~~~~~~~~~~~ ~~~ ~~~~~~~. ~~~~~ ~~~ ~~~~~~~ ~~~ pouvait être que ~~~~~ (~~~ ~~~~~~) — ~~~~~ ~~~~~ ~~~~~ ~~~ ~~’~~~~ ~~~~ montré.\nJ’ai ~~~~~~~~~ ~~ ~~~~~~~~~~~ ~~ ~~~~ ~~~~~~~~~~~ ~~~~~ ~~~~~~ ~~~~~~~~~, ~~~~~~~ ~~’~~~~~~~~~~ ~~’~~~~~~~~~~ : ~~~ ~~~~~~, ~~~~ ~~~’~~~ se présente actuellement, ~~’~~~~ ~~~~~~ ~~~’~~~~ ~~~~~~~~~~~ ~~~ ~~~~ ~~~~~~~~~~ ~~~ ~~~~~~ ~~~~~~~~ ~~~~~~~. ~~~ ~~’~~~~~~ ~~ ~~~~~~ ~~~~~~~~~ ~~~~ ~~~ ~~~~~~, ~~~~~~~~~~~ ~~~ ~~~~~~~~~~~ ~~~~ ~~~~~ ~~~~~~~~~ ~~~~~~~, ~~~~~ parfaitement contribuer à ~~~ ~~~~~~~~~~ ~~’~~~~ ~~~~~~~~~, ~~’~~~ ~~~~~~~~. ~~~ ~~ ~~ ~~~~~~~~~~ ~~~~~~~ ~~~ ~~~~~~~, ~~~~~ ~~~~~~~~, ~~~~~ ~~~~~ ~~~ ~~~~~~ ; ~~~ ~~’~~~~~~~~~~~ ~~’~~~~~ ~~~~~~~ ~~~~~~~ ~~ ~~~~~~~~~~~ ~~~ réflexion.\nvoir l’entrée du samedi 19 septembre 2015 et son image dans Le Jour ni l’Heure


Ai‘ta! » Prosez e lez-kastiz Gwened evit ur stourmer eus Ai’ta ! d’an 23 a viz C’hwevrer\nD’ar Meurzh 23 a viz C’hwevrer adalek 4 e 45 d’enderv e vo barnet ur stourmer eus strollad Ai’ta ! e lez-kastiz Gwened. Tamallet eo da vezañ kemeret perzh en un oberenn arouezel evit sevel a-enep politikerezh Skol-veur Kreisteiz Breizh evit ar brezhoneg. Disammet ‘oa bet totemoù panellerezh unyezhek dirak stand ar skol-veur e gouel etrekeltiek an Oriant e Miz Eost 2015.\nDa heul an oberenn e oa bet savet klemm gant ar skol-veur evit laeroñsi. A-drugarez d’an trouz diwar ar c’hlemm-mañ, e oa en em gavet hor strollad gant prezidant Skol-veur Kreistez Breizh, Ao. Jean Peeters, a-benn eskemm war stad ar brezhoneg e skol-veur ar Mor-Bihan.\nE-pad an emgav e oa bet savet kinnigoù pleustrek war meur a zachenn gant an dud o doa kemeret perzh ennañ (Ai’ta !, Rannvro, Skol-Veur) : panellerezh divyezhek e kampusoù skol-veur (Gwened hag an Oriant), kreskiñ niver a eurioù brezhoneg kinniget evel danvez dibab diret gant sikour ar rannvro ha lakaet ‘oa bet ar gaoz war ur raktres aotreegezh kelenn divyezhek e Breizh. Engouestlet en doa Ao. Jean Peeters tenniñ klemm ar skol-veur\nWar ar memes tro eo ret sevel al liamm etre ar prosez-se hag ar raktres-lezenn diwar-benn ar yezhoù minorelaet bet korbellet er Vodadenn Vroadel d’ar 14 a viz Genver. Un doare da vont war-raok goude nac’hadenn ar senedourien d’an 28 a viz Here da votiñ al lezenn evit gwiriekaat karta Europa ar yezhoù minorelaet e oa ar c’hinnig lezenn-se. Korbellet eo bet an destenn gant ar strollad sokialour diwar goulenn ar gouarnamant.\nDa souten ar stourmer e-pad e brosez e teuio Paul Molac, kannad ar Mor-Bihan, Lena Louarn, besprezidantez e-karg eus ar yezhoù Breizh er rannvro, ha Jean-Michel le Boulanger, besprezidant e-karg eus ar sevenadur hag ar c’hehentiñ. Evit e harpañ en deus skrivet Paul Molac ul lizher da brezidant lez-kastiz Gwened ivez.\n« Emgav etre Ai’ta ! ha kumuniezh kumunioù An Alre Kiberen\nTrec’h eo stourmer Ai’ta! »


asambles - Wikeriadur\nI. Skrivet asambles :\nAsambles o tiskenn en ker. — (Fañch an Uhel, Gwerziou Breiz-Izel 1, An Oriant, 1868, p. 96.)\n— Setu-ni pevar faotr avat, a lâras neuze ar mab henañ : e-keit ha ma vefomp hon-fevar asambles e refomp holl evel ma karfomp, netra ne harzo ouzhimp war an douar. [...]. — (Fañch an Uhel, Kontadennoù ar Bobl/1, Al Liamm, 1984, p. 96.)\nDont a reont d'ar gêr asambles ha bevañ eürus goude. — (Fañch an Uhel, Kontadennoù ar Bobl/5, Al Liamm, 1994, p. 38.)\nAnn diou vandenn eneou euruz, sent ha sentezed, a respountaz asambles : « Evelse bezet great! » hag a zistroaz raktal d'ar baradoz. — (Gabriel Morvan, Buez ar Zent, Brest, 1894, p. 25.)\nMarvat, kement-ze 'zo diwar bouez m' hon deus holl en em gavet aman asambles !... — (Erwan ar Moal, An “Hini Goz” o vont da denna he foltred, Editions FEIZ HA BREIZ, 1913, p. 16.)\nMont a rejont betek an ti, asambles, goustad. — (Jakez Riou, An Ti Satanazet, Skridoù Breizh, 1944, p. 82.)\nDa skouer ar priedoù yaouank a ginnige nozvezh kentañ o eured d' ar Werc'hez. Peurvuiañ zoken n' ez aent da chom asambles nemet eizh deiz goude o eured. — (Y. an Dred, Bro-Dreger a-wechall da vremañ, Al Liamm niv. 113, Du - Kerzu 1965, p. 389.)\n« Hag-eñ ha c'hwi ? 'C'hanta neuze ?\n— An hañv-se, ez aemp d'ar c'hoad asambles, emezi a vouezh izel. [...]. » — (Aleksandr Soljenitsyn, lakaet e brezhoneg gant Ernest ar Barzhig, Ti Vatriona, Al Liamm, 1976, p. 46.)\nE-giz ma vije bet un emglev kuzh etre an daou rumm emgannerien, e stagjont asambles da veinata didruez paotred ar foetoù. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 206.)\nUr wech diskroget e voutailh gantañ, omp chomet asambles e-pad an nemorant eus ar penn-devezh. — (Yann Gerven, Brestiz o vreskenn, Al Liamm, 1986, p. 10.)\nAn aotrou maer a zo erru, daou zen all asambles gantañ. — (Goulc'han Kervella, Brezel ar Rigadell, Al Liamm, 1994, p. 16.)\nBemdez ec'h aent asambles betek ar bourk da Ostaleri an Torr-sec'hed da gerc'hat bara ha da evañ ur chopinad pe gentoc'h daou pe dri. — (Fañch Peru, Kañfarded Milin ar Wern, Skol Vreizh, 2008, p. 14.)\nDaoust d'ar bloavezhioù he devoa degemeret ac'hanon evel pan vijemp bet asambles er sizhun a-raok. — (Herve Bihan, Traoù kouer, Embannadurioù al Liamm, 2010, p. 21.)\nII. Skrivet as(s)amblez :\nNicodem, an hini a ioa bet er penn-kenta o caout Jesus epad an noz, a erruas ive en eur zougen var dro cant lur myrr hag aloes mesket assamblez. — (Yann-Fañch Caer, Ar Pevar Aviel lakeat en unan, Brest, 1904, p. 331.)\nJilig. — Setu an dimezel o tont ; tec'hit, arabad e vefemp gwelet asamblez ! — (Yann-Vari Perrot, An Aotrou Kerlaban Pez farsus e 3 Arvest, Brest, 1922, p. 38.)\n— Breman, emean, eo red d'imp mont asamblez war an tu-ze ... Setu aman eur wenojenn. — (Erwan ar Moal, Pipi Gonto, Kemper, 1925, p. 101.)\n« Er gegin 'vo kavet ganeoc'h kement tra 'zo ezhomm evit koan. Un dra bennak eeun : salad kriz, vioù, jambon, frouezh. Ni a zebro asamblez. » — (Pêr Denez, Glas evel daoulagad c'hlas na oant ket ma re, Al Liamm, 1979, p. 63.)\nA ! n'eo ket gwir, Jakez, n'eo ket gwir ! Ni on-eus gopet on-daou asamblez, er memez amzer. — (Per-Jakez HELIAS, Eun taol brao e-barzh Biskoaz kemend-all ! Peziou-c'hoari — Degved levrenn, Emgleo Breiz 1996, p. 67.)\nAdtapet diwar « https://br.wiktionary.org/w/index.php?title=asambles&oldid=225554 »\nKemmoù diwezhañ degaset d'ar bajenn-mañ d'an 23 Du 2016, da 09:16.


Pajenn:Instructioneu santel ar er gurionnéeu principal ag er religion, 1790.djvu/75 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/75\nur vechér n’eèll quet derhel hemb péhein pé hemb dangér bras ha tost a béhein avèl hilieih a davarnerion, &c. Obligét-è de gùittad un amité raï dinèr, un hantiss amourus, un ti dangérus, ha de dorrein, pé de goll memb ur gobr n’eèll quet gounid hemb boud én dangér bras ha tost a goll é inean.\nArlerh hun inean, ni e zeli carein hur horv, rac m’en dai Tampl er Speret-Santel, ha ma teli un dé bout lodêq é bonheur en inean. Obligét-omb enta de zihoal a er houci jamæs dré en infamité a baillardiah, a ivraignereah, na dré béhet er bet. Caz e hoès doh hou corv, mar rét tehou é ol hoand, plijadur ha coutantemant ér béd-men ; hac er holl rehait ér béd-aral. En hani e gar é vuhé èl-ce, hé hollou, é-mé hur Salvér. N’en dai quet quemènd el labourieu hac er pénigenneu reglét e dorr er horv, èl er fal blijadurieu, er chérvadeu hac en debaucheu. Er garanté e zeliamb d’hur horv, hun oblige enta de zihoal doh-t’ai. Mæs hi e zihuèn ehue dohemb a en usein dré bénigenneu divusul ha pennadus. Rac er yuneu diavis hac er hastimanteu raï rust n’en dint quet agréét guet Doué. Chetu en avis e ra demb S. Bernard : » Considéret erhad petra e eèl hou corv andur ; éxaminet hou nærh ; ne ret nitra hemb hum avisal ; conservet hou yéhæd eit chervige Doué hac hou Nessan ».\nEr goal-speret e zoug ul lod-vat d’obér pénigenneu rust ha calét eit dihue ræzon : 1.° A\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/75&oldid=129168 »


Accueil / Lec'h / Etrebroadel / Korsika. Ur galv evit dihuniñ ar gevredigezh a-enep d’ar mafia\nMaxime TOUZE 26 September 2019\n“Galv an Tregont” a c’hallfemp ober dioutañ rak un tregont den bennak, brudet e Korsika, o deus kenskrivet ur galv, embannet d’ar Merc’her 25 a viz Gwengolo. “Mafia nò ; vita iè” eo anv gwir ar c’henstroll. Perak kement-se ? Fellout a ra dezho e tihunfe ar gevredigezh korsat a-enep d’ar mafia korsat, gant ar spi e vodo miliadoù a dud en-dro dezho.\nD’an 12 a viz Gwengolo e voe drouklazhet Maxime Susini, ur stourmer broadelour, e Carghjese. Miliadoù a dud a oa deuet d’e obidoù. E strollad politikel Core in Fronte en doa embannet e voe drouklazhet gant ar mafia. Int-i eo a ra al lezenn war an enezenn hervezo. Gervel a reont da vanifestiñ a-benn disul. Ar muntr-mañ en deus feuket ar Gorsiz met degouezhout a ra goude un nebeud torfedoù liesseurt abaoe mizioù, ma n’eo ket bloavezhioù. Er mizioù tremenet ez eus bet klasket drouklazhañ tud tost ouzh ar galloudoù politikel. D’ar 27 a viz Gouere e voe plantet tan e Aiacciu e-barzh savadurioù embregerezh otoioù Jean-André Miniconi, war ar renk evit an ti-kêr e 2020. Hervez an enklask ez eo un torfed politikel. E 2012 e voe drouklazhet ar breutaer Antoine Sollacaro ha prezidant kambr ar c’henwerzh Jacques Nacer. D’ar mare-se e voe prometet gant Jean-Marc Ayrault e vefe lakaet ar peadra gant ar Stad evit lakaat un termen da “vafia an enezenn”.\nAet eo skuizh ar Gorsiz gant promesaoù ar Stad ha stad o c’hevredigezh. Met betek-henn e veze ral ar c’homzoù foran. E miz Meurzh 2015 en doa embannet Séverin Medori, maer Linguizzetta e plaenenn ar reter, e fulor hag en doa douget klemm ivez peogwir e veze gourdrouzet a varv. “Ur gevredigezh vihan-vihan eo, ’lec’h m’eo tost an holl an eil ouzh egile. Amañ ez eo gwan ar Stad hag an dorfedourien zo aktored penn-kil-ha-troad ar vuhez sokial. E pep keñver ez eo klañv hor c’hevredigezh a ya gant dour ar faskouriezh a-wechoù, hag a nac’h war ar memes tro e ya da get.” Komzoù kreñv ha rouez war un dro.\nPiv eo an dud o deus kenskrivet ? Tud a bep seurt, bodet gant daou zen : Léo Battesti bet unan eus pennoù an FLNC, ha Vincent Carlotti bet sekretour kevreadel ar PS e Korsika-Uhel ha maer bet Aleria. D’o heul eo deuet Jean-François Bernardini, kaner ar strollad I Muvrini, ar skrivagner Jérôme Ferrari ha patronoù embregerezhioù bihan. En em welet a reont evel “gwastadourien” ha spi o deus e teuio miliadoù a dud d’o heul. Lâret a reont o deus aon ar Gorsiz war o enezenn hag eo poent cheñch penn d’ar vazh : “kenderc’hel da chom mut n’eo ket mui un diskoulm padus ; setu perak e kemeromp an intrudu da bediñ ar bobl da brederiañ war ar gourdrouzoù a laka en arvar hor c’hevredigezh. (…) Ret eo lakaat en distro ar re a zistruj hon tiriad. Goulenn a reomp ivez gant holl atebeien bolitikel hon enezenn da gomz sklaer ha d’en em wareziñ ouzh lobioù ar mafia. Hag evel-just eo poent bras e anavezfe ar Stad ez eo Korsika e dalc’h ar mafia hag e rank kemer an holl ostilhoù he do ezhomm evit stourm outañ”.\nPolitikerien ’zo o deus embannet raktal o souten evel Gilles Simeoni, prezidant Kuzul Korsika hag ar c’hannad broadelour Jean-Felix Acquaviva. Ar prezidant en deus kinniget e vefe aozet ur c’hendiviz diwar-benn ar feulster e Korsika e-barzh ar breujoù er sizhunioù a zeu.\nShare the post "Korsika. Ur galv evit dihuniñ ar gevredigezh a-enep d’ar mafia"


The Winter's Tale, pe Ar gontadenn c'hoañv (met n'eo ket bet troet ar pezh e brezhoneg), zo ur pezh-c'hoari saoznek gant ar barzh saoz William Shakespeare skrivet er bloavezh 1610 pe 1611, embannet e 1623 .\n1 An istor er pezh\n1.1 Lodenn gentañ\n1.2 Eil lodenn\n2.1 Tud a bouez brasañ\n2.1.1 E Sikilia\n2.2 Tud all\nAn istor er pezhAozañ\nLeontes, roue Sikilia ha Polixenes, roue Bohemia, zo bet savet o-daou evel daou vreur. Deuet eo Polixène d'ober ur veaj ofisiel da Sikilia, ha setu Leontes taget gant ur barrad gwarizi. Kavout a ra dezhañ e vije bet e wreg Hermione oc'h avoultriñ gant e vignon a vihanik hage vije brazez diwarnañ. Hag eñ bac'hañ e wreg, ha klask kontammiñ e vignon. Met hennezh a deu a-benn da dec'hel gant skoazell Camillo, servijer feal e vestr Leontes, met n'eo ket evit sentiñ ouzh un urzh ken foll. Gwilioudiñ a ra Hermione er vac'h, ha genel Perdita. Kaset ar bugelig nevez c'hanet gant Antigonus betek un aod pell ma varvo. Hermione avat a dou ne vevo ket ken abalamour d'he dizenor ha pa vije anavezet gant ar roue eo faziet. Hag e-kerzh ar prosez graet dezhi gant he fried gwarizius e teu ar gannaded, a oa bet kaset da glevet orakl Delfi, da lavarout eo digablus ar rouanez. Neuze e teu Hermione da vout adarre ur vaouez vertuzius d'he fried, rouanez Sikilia, mamm e vugale, e wir garantez. Met re ziwezhat eo. Tamm levenez n'he deus ken Hermione war an douar, sur eo eus brud vat hec'h anv, en em lezel a ra da vervel. O mab Mamillius a varv ivez abalamour d'ar vezh o welout he mamm kaset kuit ha divrudet gant e dad.\nEchuiñ a ra al lodenn gentañ en un doare glac'harus, ar roue en anken abalamour d'e follentez, kiriek da varv e wreg ha hini e zaou vugel, kollet gantañ e wellañ mignon, Polixène, hag e servijer fealañ, Camillo\nPerdita avat n'eo ket marv. Dilezet eo bet war an aod, dindan ar gorventenn. Distrujet eo al lestr, beuzet Antigonus. Met kavet eo bet gant ur mesaer, ha savet eo gant e vab, ur seurt farouell.\nDont a ra an Amzer d'ober e dro, ha setu ni c'hwezek vloaz diwezhatoc'h. Deuet eo Perdita da vout ur gaer a vesaerez, o vont da zimeziñ gant Florizel, mab roue ar vro, gwisket evel ur mesaer. Met piv eo tad ar paotr, ma n'eo ket Polixène, mignon da Leontes gwechall, roue Bohemia (ur Vohemia iskis, en arvor!). Hag ar roue, klevet gantañ kaoz eus eured kuzh e vab, a gemer dilhad ur mesaer ivez, ha gant e servijer Camillo ez a da welout Fest an Douzerien ma vo graet an eured .\nPerdita e ri ar vesaerien, Anthony Frederick Augustus Sandys, war-dro 1866\nAntigonus, Leontes, ha Perdita. en Arvest 2, rann 3.\nTud a bouez brasañAozañ\nLeontes, roue Sikilia\nHermione, e wreg\nPaulina, plac'h a gambr gant Hermione\nAntigonus, pried Paulina, ha Sikiliad\nMamillius, mab Léonte ha Hermione\nPerdita, merc'h Léonte ha Hermione\nPolixenes, roue Bohemia\nFlorizel, mab Polixène\nArchidamus, aotrou e Bohemia\nUr mesaer kozh , adtad Perdita\nAr Furlukin , mab ar mesaer\nAutolycus, ur pilhaouer lampon\nAn Amzer , evel kor\nBrud vat zo d'ar pezh hiziv c'hoazh. E miz C'hwevrer 2009 e veze c'hoariet er Brooklyn Academy of Music e New-York (leurennet gant Sam Mendes) hag er Folger Elizabethan Theatre e Washington, D.C. (leurennet gant Blake Robison), .\nTri film zo bet graet:\nunan digomz e 1910 \nunan e 1968 gant Laurence Harvey evel Leontes.\nunan all graet gant Waris Hussein embannet e 2009 .\nUr film zo bet graet evit ar BBC en 1981 gant Jonathan Miller, leurennet gant Jane Howell, ha Jeremy Kemp an hini a oa Leontes. La BBC en a produit plusieurs autres adaptations.\nSellet er Wikimammenn : The Winter's Tale.\n↑ [http://www.imdb.com/title/tt0131137/ The Winter's Tale (1910)\n↑ [http://www.imdb.com/title/tt0063820/ The Winter's Tale (1968)\n↑ [http://www.imdb.com/title/tt1130910/ The Winter's Tale (2009)\nAdtapet diwar « https://br.wikipedia.org/w/index.php?title=The_Winter%27s_Tale&oldid=1820647 »


5 552 ann. (2019)\nMelestradurezh: krouet e voe kumun ar gumun e 1790. Gant al lezenn eus an 23 a viz Eost 1790 e voe lakaet Gregam da bennlec'h kanton Gregam gant teir c'humun ennañ: Gregam, Meukon ha Pleskob; e Bann Gwened edo. Gant lezenn an 8 pluviôse an IX (28 a viz Genver 1801), dezhi an titl loi portant réduction du nombre de justices de paix, e voe miret ha brasaet ar c'hanton dindan anv kanton Gregam ivez. Lakaet e oa bet Gregam en arondisamant Gwened bet krouet e 1800,.\nBrezel-bed kentañ: 193 gwaz eus ar gumun a gollas o buhez abalamour d'ar brezel, d.l.e. 6,35 % eus he foblañs e 1911.\npemp karrnijour a varvas d'an 8 a viz Du 1942 pa gouezhas o c'harr-nij (Wellington marilhet BJ 768) eus aerlu ar Rouantelezh-Unanet (Royal Air Force) e Lesranigo e Gregam; tri anezhe a oa en Aerlu ar Rouantelezh-Unanet, an daou arall en Aerlu Aostralia,. Douaret int bet e bered Boismoreau e Gwened;\nmervel a reas 24 den.\nBrezel Aljeria: daou waz a varvas.\nE distro-skol 2021 e oa 87 skoliad enskrivet er c'hlasoù divyezhek (15,2 % eus skolidi ar gumun evit a sell ouzh ar c'hentañ derez).\nAdtapet diwar « https://br.wikipedia.org/w/index.php?title=Gregam&oldid=1971043 »


Diffusion du mardi 25 septembre 2018 Durée : 12min\nDegemeret e vo an 58 divroad deus an Aquarius gant broioù Europa. A-du eo ar C'homite etik evit reiñ ar gwir d'an holl vaouezed kaout bugale dre PMA. Tost echu ar festival Quartier Lib' e Rekourañs.\nUn diskoulm, war verrdermen, evit divroidi an Aquarius\nDegemeret e vo divroidi an Aquarius gant Bro C'hall, bro Spagn ha bro Bortugal. Un emglev zo bet gavet ganto. Spontus eo an doare da gevraouiñ gant ar vroioù european all, eme ar c'hevredigezhioù a sikour ar repuidi. Patrick Prigent eo ezel deus ar gevredigezh Habitat humanisme. Roet e vez bod d'an divroidi e Kemper ganto. "Ret eo en Europa kaout ur mod d'ober" ha lavar da vro-mañ-bro "degemer" an divroidi hervez ar C'hemperad.\nà lire Aquarius : la France accueillera 18 des 58 migrants, les autres pris en charge par l'Espagne, l'Allemagne et le Portugal\nReiñ ar gwir d'an holl vaouezed kaout ur bugel dre PMA\nRoet en deus ar c'homite etik e soñj. Mat e vefe aotreañ ar c'houpladoù maouezed petramant ur vaouez he-unan kaout bugale gant skoazell ar vedisinerezh. Er c'hontrol e chom a-enep ar GPA d'an holl ar c'homite etik-mañ. Anais Hascoet, 'neus bet ur bugel gant he gwreg dre ar PMA. Met, hir eo bet an hent evito. "Ret e oa bet deomp mont da Vro Veljia ha da Vro Saoz" eme Anaïs Hascoët.\nTost echu eo ar festival Quartier Lib' e karter Rekourañs\nA-benn warc'hoazh e vo echu gant ar gouel Quartier Lib' e karter Rekourañs e Brest. Atalieroù a bep seurt, abadennoù sport, prederouriezh ha kaozeadennoù zo bet e-pad ur sizhunvezh. Aozet e oa an darvoud se evit ar wech kentañ. "C'hoant hon oa o defe an dud ur sell disheñvel war ar c'harter ha reiñ digarezioù d'an dud da gaozeal asambles" eme Marion Kerglonou, ezel eus ar gevredigezh Coucou Recou.\nMarche blanche : plus de 300 personnes ont défilé en hommage aux jumeaux tués à Landerneau


E rouantelezh an heol, gant Daniel Carre ha Glenn Gouthe\nPublié le 25/07/21 10:44 -- mis à jour le 25/07/21 10:44\nDaniel Carre ha Glenn Gouthe : Contes en voyage\nRéalisation : Fea(38 vues)\nAozet asambles gant Ti Douar Alre ha ti-kêr Pliwel, setu ar prantad marvailhoù kentañ c'hoariet e chapel nevez renevezet Sant Meen\nBrudet eo Daniel Carre evit e labour don war oberenn Loeiz Herrieu hag e mil lizher (pe kazi) a-ziwar an eskemm a oa bet etre Loeiz Herrieu hag he gwreg e-pad ar brezel bed kentañ, ar "brezl vras".\nMet ne faot ket deoc'h disoñjal emañ ivez ur c'honter a oar ur bern marvailhoù, klevet e bro Ploue, e lec'h oa o chom bitig, kontet gant e dad hag e dad-kozh. Levezonet ivez gant arz kontañ Jude Le Paboul, gallout a rafemp lavarout eo unan eus ar re ziwezhañ a oar kontadennoù bet kontet "a veg da veg" dezhañ. Istorioù merc'h ar roue, jeanted, loened marvailhus, istorioù fentus... Leun eo sac'h ar c'honter, ha plijet bras an hanterkant a dud deuet d'e selaou.\nUr gontadenn hir oa bet kontet e Pliwel : penaos e oa bet kad ur paotrig da vont betek rouantelezh an heol goude bout kejet ouzh ur voualc'h aour, ur c'had gwenn hag ur verienenn. Ha dont a raio a-benn da vont betek an heol evit goulenn e teufe en dro da Vreizh ?\nBez vo teir abadenn all gant Ti Douar Alre gant konterien (met ur bern traoù all a zo c'hoazh) :


Darya Saltykova - Wikipedia\nDarya Nikolayevna Saltykova (rusianeg : Дарья Николаевна Салтыкова, ganet Ivanova, anavezet ivez gant an anv Saltychikha) (27 a viz Du 1730 - 9 a viz Kerzu 1801 e Moskva) a oa un noblañs hag ul lazherez a steudad rusian. Jahinañ ha lazhañ a reas ouzhpenn kant serv, dreist-holl maouezed ha plac'hed.\n3 Prosez ha toull-bac'h\nSaltykova a voe dimezet pa oa yaouank, hag intañvez en em gavas d'an oad a 26 vloaz. Da-heul marv he gwaz e voe perc'henn war e zomani, m'edo o chom gant he daou vab ha kalz served.\nMuntroùs[kemmañ | kemmañ ar vammenn]\nNe voe ket kemeret e kont ar c'hlemmoù a voe goude marv meur a zen e domani Saltykova. Klemmerien 'zo a voe hegaset zoken, rak darempredoù mat he doa Saltykova gant tud lez an impalaerez.\nProsez ha toull-bac'h[kemmañ | kemmañ ar vammenn]\nA-benn ar fin e teuas a-benn familhoù ar served da gas o c'hlemmoù da Gatelin II. An impalaerez a zivizas e vefe kaset un enklask foran, da glotañ gant he soñjoù war al lezennegezh. E 1762 e voe harzet Saltykova.\nBetek 1768 e voe dalc'het Saltykova, amzer d'an enklask da vezañ kaset da benn. Meur a dest a voe goulennataet gant izili Collegium Justis Katelin II, ha studiet e voe ivez kement tra a denne d'he domani. Gant an enklaskerien e voe kavet 138 marv diskred warno, al lod brasañ anezho a voe lakaet war gont Saltykova.\nTamallet e voe 38 muntr outi . Ne oueze ket Katelin II penaos kastizañ Saltykova, peogwir e oa bet dilemet ar c'hastiz d'ar marv e Rusia e 1754, hag ezhomm he doa an impalaerez eus skoazell an noblañs.\nE 1768 e voe chadennet Saltykova e Moskva war wel an holl un eurvezh-pad. Tro-dro d'he gouzoug e oa ur banell ma oa skrivet : Jahinañ ha lazhañ he deus graet ar vaouez-mañ. Stank e teuas an dud da sellout outi. Goude-se e voe bac'het hed he buhez e dan ur gouent.\n↑ Wikipedia alamanek diwar-benn Darya Saltykova\nAdtapet diwar « https://br.wikipedia.org/w/index.php?title=Darya_Saltykova&oldid=1579994 »\nKemmoù diwezhañ degaset d'ar bajenn-mañ d'an 25 Mez 2014, da 06:43.